qundao/data-zh-poetry huggingface dataset:
送王司勋四首·其四
作者：吴嘉纪
朝代：明
体裁：五言律诗

山寒明月出，犬吠远人归。入户梧桐长，凭轩雁鹜飞。乡邻言款款，灯火夜微微。莫问年凶稔，生涯有钓矶。
送王季鸿之西泠·其一
作者：吴嘉纪
朝代：明
体裁：古风

高堂十二月，伫望车轮返。浮云入吴会，谁知独偃蹇。夜起别亲人，残月照餐饭。鸿雁已北飞，斗柄亦东转。还家未有期，冰霜路更远。江树晨风鸣，徙倚心肠断。
送王季鸿之西泠·其二
作者：吴嘉纪
朝代：明
体裁：古风

雄雉匿深莽，不知毛羽鲜。君子在草野，几人识其贤。西湖春二月，桃李争芳妍。观者皆快意，游子独怆然。此乡虽云乐，不如归旧川。毛义室有亲，赵壹囊无钱。莫待花落尽，山山啼杜鹃。
送王幼华归秦
作者：吴嘉纪
朝代：明
体裁：古风

步登郭外山，伫看去轮转。登山未及巅，去轮已远远。远远尚隐隐，黄尘倏隔绝。归人望白云，送者指明月。愿为前途月，昏晓尤皎洁。一更照君宿，五更照君发。
送王玉久归茅山
作者：吴嘉纪
朝代：明
体裁：古风

结庐虽福地，家无辟谷方。白石煮不烂，无食愁高堂。劳劳负米儿，邈邈今还乡。持此且承欢，新谷将登场。邻里闻君归，叩门携酒浆。咸称新吏贤，七月未开仓。吾族老与少，差得缓逃亡。月照谷中屋，鸡鸣墙下桑。高眠须适意，勿便趋行装。
送王黄湄之海陵
作者：吴嘉纪
朝代：明
体裁：五言律诗

是我还家路，扁舟汝独行。干人初短气，去国各含情。海水孤城暗，霜风一雁鸣。此乡称僻壤，谁更识虞卿。
送瑶儿
作者：吴嘉纪
朝代：明
体裁：古风

送瑶儿，出门阑。门外生死别，行人驻足观。鬼马在后，仙幢在前。胡僧偏袒，摇掌导魂，铃子声铮然。邻挈酤，友炙膰。汝黄口两儿，大者执梨栗，乳媪襁负之里门。瑶儿。里门临河湄，中流无梁舟楫稀。楚天西漏，淮水东飞。蛟鲸掀翻崩湍怒，彭咸窟宅何可依。瑶儿。里右荒丘枯白杨，枝上妖禽啼夜霜。鱼盐死客子，骸骼寄此乡。年年塞食无祭祀，羁困之鬼，难与相羊。袖中粔籹汝母置，未许分作他人粮。瑶儿。惝恍焉之。旷野悲风，埃色黯蔚。长牙阔口，利爪敦背，来往豺狼狒。病后汝力微，生前汝胆细。彼伺人者，侁侁欲前宁不畏。郊原四顾多险艰，魂兮杳渺不知还。击鼓吹箫促命驾，灵輀彷佛云烟间。云烟见老父，将去仍缓缓。老父眼睫血泪满。夜台汝梦长，人世吾日短。落晖踯躅崦嵫巘。送瑶儿，心肠断。
送程三·其一
作者：吴嘉纪
朝代：明
体裁：五言律诗

梦里乡频望，尘中鬓已华。有生长作客，无意得还家。岭石碧于树，山泉流出霞。春风先汝到，开遍练江花。
送程三·其二
作者：吴嘉纪
朝代：明
体裁：五言律诗

宅卜虹梁汇，门临白石溪。当时此避世，塉壤灌成畦。山气催兰发，云层压树低。故园今在眼，不怕子规啼。
送程升玉
作者：吴嘉纪
朝代：明
体裁：七言律诗

朝思建业暮言归，冷釜梁鸿自寡依。淮海孤舟同妇坐，菰蒲几雁近人飞。关心里巷生秋草，极目江山上夕晖。琴瑟到门亲一笑，征衣解却换斑衣。
送程四之祝塘·其一
作者：吴嘉纪
朝代：明
体裁：古风

老态自栖栖，荒溪风瑟瑟。开门见布帆，扶杖看行客。斜阳共屏营，暮齿经离索。鸿雁下芦洲，沄沄秋水白。
送程四之祝塘·其三
作者：吴嘉纪
朝代：明
体裁：古风

江乡好风俗，结识多老农。秋凉酿浊酒，新秫家家舂。前山风景佳，提壶愿相从。蓑笠不畏雨，云起鹿娘峰。
送程四之祝塘·其二
作者：吴嘉纪
朝代：明
体裁：古风

北风吹飞凫，散我水上雾。扁舟出荻花，试问祝塘路。潮来五山小，月上双桨去。稍近石崖行，松梢滴清露。
送程四之祝塘·其四
作者：吴嘉纪
朝代：明
体裁：古风

已买暨阳田，尚须嘉树林。艺植曾几时，茆檐生绿阴。独坐对禾黍，风来闻鸣禽。为君隔城市，莫问世古今。
送程子布
作者：吴嘉纪
朝代：明
体裁：七言律诗

啸傲终年傍俗喧，君真不愧古晨门。天寒禄米持沽酒，雨夜家山忆灌园。北固钟声摇碧落，南朝木叶下黄昏。扁舟去宿金陵渚，鸣雁萧萧独黯魂。
送程翼士
作者：吴嘉纪
朝代：明
体裁：古风

出城江水大，雨歇开夕阳。程生携妻子，归去东台场。轻舟入浦烟，风起芙蓉香。去者方愉悦，送者忽徬徨。宿昔旧茅屋，与君同一乡。海潮漂里巷，亲友半流亡。家有卧病妻，秋月夜正长。荡子贫不返，望望涕沾裳。
送程飞涛游茅山·其一
作者：吴嘉纪
朝代：明
体裁：古风

江阔雾始收，放船随落潮。渚渚草新绿，沙暄鹭鸶骄。长吟望江南，叠玉峰岧峣。霞色秀寒松，钟声摇碧霄。停桡问前路，渔父遥相招。
送程飞涛游茅山·其三
作者：吴嘉纪
朝代：明
体裁：古风

鹤乘茅真人，翩然翔翠微。云气庇阡陌，年年稻麦肥。花树馨妇子，鸡犬情依依。遐哉此乡民，淳闷无是非。已是地上仙，何须骑鹤飞。
送程飞涛游茅山·其二
作者：吴嘉纪
朝代：明
体裁：古风

招招过石桥，千嶂梅花落。才入华阳洞，忽觉衣裳薄。举世慕神仙，毕竟何人学。丹经尘古殿，明月出暝壑。之子投宿来，惊起三仙鹤。
送程飞涛游茅山·其四
作者：吴嘉纪
朝代：明
体裁：古风

飞举术如何，清风度林薮。采得石菖蒲，日月在吾手。一服颜色美，再服年命久。登眺晨光中，石立泉声走。聊从桑扈游，笑谢王庭绶。
送缄子
作者：吴嘉纪
朝代：明
体裁：五言律诗

从此送君后，陋轩无客过。可怜朋友少，只是别离多。雪渚雁同宿，酒家灯照歌。行行孱母近，切莫怨蹉跎。
送贵客
作者：吴嘉纪
朝代：明
体裁：五言绝句

晓寒送贵客，命我赋离别。髭上生冰霜，歌声不得热。
送郑小白之泉州
作者：吴嘉纪
朝代：明
体裁：五言律诗

出门逢暮春，花落大江滨。一水连三浙，千山入八闽。听猿榕树暗，下马荔枝新。羁思何能遣，沽醪有主人。
送郝羽吉
作者：吴嘉纪
朝代：明
体裁：古风

长男昨已婚，老母今待食。入门复出门，俯仰情孔亟。春风别桑榆，依依何默默。林中娇鸟鸣，道旁芳草色。物情皆自繇，行子不得息。生涯况依人，志气始偪侧。我矩人以圆，我钩物偏直。世途龃龉多，负米君努力。
送钱退山
作者：吴嘉纪
朝代：明
体裁：古风

抱琴适蓟丘，黄沙几千里。衰年伴酒徒，落日临易水。昔人白衣冠，慷慨曾渡此。人今复何在，寒流但瀰瀰。君去试悲歌，定有凄风起。
送雷希乐·其一
作者：吴嘉纪
朝代：明
体裁：古风

海岸试一望，悲风夕茫茫。壑冰不可饮，低雁徘徊翔。无以慰其渴，何言谋稻粱。游子宿酒醒，忽惊非故乡。出门逢旧识，握手陌路旁。相识谁相知，人各有肺肠。柳鸣苍鹰雏，野过短日光。故庐在何处，恻怆上河梁。
送雷希乐·其二
作者：吴嘉纪
朝代：明
体裁：古风

回头念若翁，芳蕙隐深莽。艾陵湖水上，高咏结茅宇。马班世空传，沮溺情自苦。竹西芙蓉花，相对卮同举。宛然一笑言，已历十寒暑。我今飘素发，翁乃入黄土。残生寄乾坤，顾影悲羁旅。论文无知音，送子泪如雨。
送高云客归遗安草堂二首·其一
作者：吴嘉纪
朝代：明
体裁：古风

遐哉闽中人，携手竹西路。红桥正放芙蓉花，黄叶忽落梧桐树。回首仙霞意凄绝，故乡宛在云深处。栖迟只忆大池边，草堂池水秋萧然。何妨抱瓮浇蔬圃，那惯寻人问酒钱。深夜月明不复眠，散发狂歌独扣舷。羡君欲归便归去，芦苇瑟瑟开江船。
送高云客归遗安草堂二首·其二
作者：吴嘉纪
朝代：明
体裁：古风

雪峰巃嵷半空起，君家旧业兹峰里。千岩古雪压城郭，四序清光映妻子。凄寒举室无怨嗔，苦节累世已如此。今君何事来江干，尘中触暑行蹒跚。幽人能冷不能热，不觉长歌行路难。路难羞作飞蓬转，足茧还山力未倦。开笥重看玄晏书，闭门续著高士传。北马南禽难重亲，天涯老病独伤神。遗安堂中僵卧去，梦见栖栖织屦人。
送高莅若之都门·其一
作者：吴嘉纪
朝代：明
体裁：六言诗

垂老不胜旅愁，送君更起离忧。莲花冉冉郭外，野月苍苍马头。
送高莅若之都门·其二
作者：吴嘉纪
朝代：明
体裁：六言诗

黄金台上笳声，衰草秋风有情。边塞弯弓子弟，近来都学儒生。
逋盐钱逃至六灶河作·其一
作者：吴嘉纪
朝代：明
体裁：古风

草舍不盈丈，乃在卤壤中。濛濛黑壒飞，户外起秋风。何能免沾污，已觉改形容。居人若鬼魅，衣食常不充。往昔遇汝曹，心魂悸且恫。今予独何辜，栖止与汝同。
逋盐钱逃至六灶河作·其七
作者：吴嘉纪
朝代：明
体裁：古风

海水东北徙，新沙细草绿。稍稍芜盐池，纷纷买耕犊。煮海每绝粮，有地因播谷。雨多卤气消，露白禾苗熟。芳香炊在釜，子粒散如玉。珍产不择乡，何须地土沃。
逋盐钱逃至六灶河作·其三
作者：吴嘉纪
朝代：明
体裁：古风

日傍故园落，洲洲芦花开。新雁此时至，孤鸣夕悲哀。我亦始离群，行坐无好怀。长谣思同心，道阻不可偕。风末闻棹歌，何人远溯洄。呼儿匿草中，叱咤债主来。
逋盐钱逃至六灶河作·其九
作者：吴嘉纪
朝代：明
体裁：古风

雄雉徘徊飞，羽毛何陆离。孤踪傍潮汐，文采欲奚施。岂无山泽侣，道远不可追。入草聊自潜，尾长人易知。随鸿苦无力，变蜃非此时。常愁触罗网，顾盼心惊疑。
逋盐钱逃至六灶河作·其二
作者：吴嘉纪
朝代：明
体裁：古风

称贷盐贾钱，三月五倍利。伤此饥馑年，追呼杂胥吏。其奴吃灶户，牙爪虎不异。腐儒骨棱棱，随俗受骂詈。秋清发茱萸，偿钱期已至。空手我何之，乡庐聊弃置。
逋盐钱逃至六灶河作·其五
作者：吴嘉纪
朝代：明
体裁：古风

旷野风又起，苇乾叶飕飕。海岸欲下雨，狼鸣五更头。衰年近异类，惊定泪旋流。眼中无萱草，何以忘我忧。土室绝亲爱，雪窖长淹留。往哲已如此，老夫复谁尤。
逋盐钱逃至六灶河作·其八
作者：吴嘉纪
朝代：明
体裁：古风

苾茀秋原菊，平生海水滨。花叶谁采采，腰镰来樵人。束缚众莽中，爨烟渐相亲。当其花发时，野意何清新。蒿艾各自得，孰知汝迈伦。托根近下愚，岂不同错薪。
逋盐钱逃至六灶河作·其六
作者：吴嘉纪
朝代：明
体裁：古风

故里水荡荡，垣倾巷无扉。吾妻此卧痾，终日谢餔糜。甑上泽蛙跃，床前秋藓肥。无金可籴米，病肠幸不饥。壮年鲜共林，衰疾更分飞。何当似莱子，织畚隐翠微。
逋盐钱逃至六灶河作·其十
作者：吴嘉纪
朝代：明
体裁：古风

北风凋万族，苍蝇气先靡。横飞力何微，仰蹶鸣不已。时衰物态丑，患远人情喜。念我初来时，卤乡聚如蚁。带声到盘餐，遗秽沾巾履。驱除恨无术，闷闷杖自倚。
逋盐钱逃至六灶河作·其十一
作者：吴嘉纪
朝代：明
体裁：古风

气臭行若飞，俗呼曰鳖虱。匾身藏木榻，秽种散书帙。齧人膏血饱，伺夜昏黑出。拙哉一愁人，于此来抱膝。啽呓羡僮仆，爬搔增老疾。何能久食渠，海岸望朝日。
逋盐钱逃至六灶河作·其十三
作者：吴嘉纪
朝代：明
体裁：古风

伯子对债主，琼花粪壤前。丘樊絷云鹤，不得飞翩翩。人小但争利，虎饥宁避贤。丈人气盖世，乃不如一钱。乾坤悲枳棘，湖海梦蘅荃。惟予实同病，相望徒相怜。
逋盐钱逃至六灶河作·其十二
作者：吴嘉纪
朝代：明
体裁：古风

髯公似灵均，情性受芳馨。篱下兰茝多，常使醉人醒。要我此聚会，焚香掩轩棂。香气何氤氲，夜深灯影青。山泉流入渭，一半流入泾。分离曾几日，清浊倏异形。
逋盐钱逃至六灶河作·其十五
作者：吴嘉纪
朝代：明
体裁：古风

老人立树下，迟客来秋原。原上雨初霁，麦芽青到门。笑谓牧牛竖，好持沽酒樽。酒未知浓否，乃沽自远村。佐饮齑盐味，无拘山野言。顾瞻及穷困，愧我非王孙。
逋盐钱逃至六灶河作·其十六
作者：吴嘉纪
朝代：明
体裁：古风

谁送一樽来，河涯嗥瘦狗。遥知举案人，嗟我乘桴久。自抽头上簪，暂质店中酒。僮抱入盐烟，鹭惊起荻薮。销忧味必醇，寄远怀何厚。欲饮转踌躇，月痕在瓮牖。
逋盐钱逃至六灶河作·其十四
作者：吴嘉纪
朝代：明
体裁：古风

夫子不可测，置身夷惠间。今日被华衮，昨日把钓竿。泊如尘壒内，流水与高山。驱车方北上，糊口又南还。帝王好诗赋，妻子足饥寒。奔走更谁向，自歌行路难。
逋盐钱逃至六灶河作·其四
作者：吴嘉纪
朝代：明
体裁：古风

盐贵贾驩甚，索盐不索钱。黾勉更东去，牵船买卤还。中夜起披衣，牢盆赁人煎。蟋蟀无宇托，愁音遍野田。北斗低照地，我在霜露间。贾子尔何人，使我夜不眠。
途中赠吴子远·其一
作者：吴嘉纪
朝代：明
体裁：五言律诗

鸦啄河干雪，人行郭外烟。回头逢我友，携手上渔船。垆火延深坐，壶浆助稳眠。看君北风里，一路费青钱。
途中赠吴子远·其三
作者：吴嘉纪
朝代：明
体裁：五言律诗

雪止川原合，茫茫中夜情。倦身临岸侧，僵足揣途行。渚冻雁难下，村光鸡易鸣。三塘桑柳近，僮仆计归程。
途中赠吴子远·其二
作者：吴嘉纪
朝代：明
体裁：五言律诗

椎冰休进艇，赁仆遂肩舆。垂老津还问，明朝岁又除。寒云沉野木，暝火动江墟。借宿田家好，衡门夜晏如。
逢方子传
作者：吴嘉纪
朝代：明
体裁：古风

饮水近蜃蛤，栖林近鹰鹯。升沉变幻多，道人心不迁。朝出授人经，夜归同僧禅。皑如尘壒内，长斋三十年。阅历悲世情，朅来菰芦边。芦中老穷士，但言沮溺贤。腰镰欲求侣，卖屦偶得钱。相邀共一醉，踽踽就人烟。
遣兴·其一
作者：吴嘉纪
朝代：明
体裁：古风

矫矫越石父，缧绁意迫促。何人来救援，举国拥膏沃。平仲悠悠者，左骖解相赎。若为不知己，已见离困辱。患难受人恩，奚须辨石玉。后车方入门，请绝亦何速。
遣兴·其七
作者：吴嘉纪
朝代：明
体裁：古风

陶潜重其腰，慷慨归乡井。有田须自耕，举室无宿廪。吟咏喜身逸，辛苦逢岁稔。酒熟秋气佳，黄花秀挺挺。茅檐聚素心，言笑到酩酊。客去枕肱卧，梦寐优游甚。
遣兴·其三
作者：吴嘉纪
朝代：明
体裁：古风

乡邻贱贫窭，元叔嫉复嘅。肮脏伤薄俗，器业亦少隘。彦方遭世乱，播迁荆棘内。德音及群愚，盗贼闻教诲。煌煌紫灵芝，华艳照萧艾。不见争讼人，望庐恧然退。
遣兴·其二
作者：吴嘉纪
朝代：明
体裁：古风

炎光昔中闇，内戚乱三纲。头秃身谦恭，粪壤饰馨香。四十八万人，功德盛称扬。势利使人愚，不察否与臧。达哉蒋元卿，称疾归草堂。终身不复出，径蒿芃芃长。
遣兴·其五
作者：吴嘉纪
朝代：明
体裁：古风

吾闻焦孝然，樵薪煮白石。邻舍有饥困，馈赠不自惜。饥者饭其遗，常有好颜色。汉亡身逸去，卧处留松柏。即今东海滨，日旰人未食。亲戚尽老丑，鸡犬同偪侧。生不逢斯人，延颈空太息。
遣兴·其六
作者：吴嘉纪
朝代：明
体裁：古风

朝过乌衣巷，石城黯无晖。植杖访王谢，门第久矣非。晋室既沦丧，二姓亦颠危。海内战不息，笳声日夜悲。风流众子弟，琐尾向谁依。伤心旧燕子，双影自飞飞。
遣兴·其四
作者：吴嘉纪
朝代：明
体裁：古风

处士申屠蟠，因树以为室。党人尽罹祸，评论独不及。八俊名弗与，半亩趣自适。董卓何人斯，乃欲呼之出。荀蔡鉴不明，清誉一旦失。幡也卧树根，不起亦不匿。云鸿飞冥冥，网罗徒尔密。
邗上过慎履先生赋赠
作者：吴嘉纪
朝代：明
体裁：古风

使君与余生共里，相知转自他乡始。古人一二金石交，其初不易皆如此。萧寺寒云岁暮天，一榻悠然对雪眠。不问城中车马热，只计杖头沽酒钱。馀钱买得一双鹤，鹤旁有我亦落落。海上看云忽忆家，轻舟载去归林壑。
邻人卢慎年七十无子亲戚亦寥寥也夫妇止树下莳掇自给虑岁晚霜露欺人困馁不免慎扣门语我以怀作诗慰之·其一
作者：吴嘉纪
朝代：明
体裁：七言绝句

树下风清艺植人，衡门终日绝来宾。海榴开罢山栀放，独有庭花不厌贫。
邻人卢慎年七十无子亲戚亦寥寥也夫妇止树下莳掇自给虑岁晚霜露欺人困馁不免慎扣门语我以怀作诗慰之·其三
作者：吴嘉纪
朝代：明
体裁：七言绝句

晓驾骄骢晚牧羊，人间富贵剧堪伤。饥寒不逐浮云变，坐拥牛衣看鸟翔。
邻人卢慎年七十无子亲戚亦寥寥也夫妇止树下莳掇自给虑岁晚霜露欺人困馁不免慎扣门语我以怀作诗慰之·其二
作者：吴嘉纪
朝代：明
体裁：七言绝句

蒿长墙短雀来栖，墙里皤皤一老妻。捃拾人归烟火举，蔬香茆屋月轮低。
邻人卢慎年七十无子亲戚亦寥寥也夫妇止树下莳掇自给虑岁晚霜露欺人困馁不免慎扣门语我以怀作诗慰之·其四
作者：吴嘉纪
朝代：明
体裁：七言绝句

须知茕独易相存，积雨家家水入门。凶岁形容鱼鳖笑，人生怨杀有儿孙。
邻家仆妇行
作者：吴嘉纪
朝代：明
体裁：古风

主人妻没啼赤子，贱妾乳哺置怀里。妻没主人产亦破，草青门户鸡犬饿。夫子束装担两头，唤妾昏夜适他州。恋此襁褓未能去，夫也怒骂去弗顾。短檐黄雀双双飞，对影难禁涕暗挥。床上呱呱泣不已，床下餔糜重料理。妾无夫，主有子，敢怨独宿饥寒死。
邻翁行
作者：吴嘉纪
朝代：明
体裁：古风

邻翁皓首出门去，恸哭悔作造船匠。伴无故旧囊无钱，此去前途欲谁傍。闻道沿江防敌兵，造船日夜声丁丁。工师困惫不得歇，张灯把炬波涛明。监使还嫌工弗速，如霜刀背鞭皮肉。肉烂肠饥死无数，抛却潮边饱鱼腹。力役人稀大将嗔，远近严搜及老身。眼看同辈死亡尽，衰羸焉有生归辰。回望故乡妻与子，萧萧落木西风里。爨下连朝方断炊，柴门寂寞无邻里。常凭微技日图存，微技谁知丧一门。君不见船成荡漾难举步，千樯万棹芦滩住。增金急募驾舟人，有司又派江南赋。
郝母诗
作者：吴嘉纪
朝代：明
体裁：古风

伤心称未亡，伊昔红颜时。仰矢苍苍天，俯挈茕茕儿。家国值沧桑，兵刀耀朝日。杀人夺妇女，城中无处匿。用尽千黄金，母独先时出。不叹家屡空，孤雏毛羽丰。无心慕云霄，避世屠钓中。颇为晨昏计，悽惶走西东。今日上扁舟，明日乘羸马。回首故乡云，怆然双涕下。栖禽暮啾啾，负米归江头。老母颜色喜，庭开海石榴。
郝羽吉寄宛陵棉布
作者：吴嘉纪
朝代：明
体裁：古风

淘上老人心悽悽，无衣岁暮娇儿啼。多年败絮踏已尽，满床骨肉贱如泥。出门入门向谁告，唯有朔风过破屋。我友何繇知此情，远寄宛陵布一束。大儿次儿意忽足，小儿懒就檐前旭。老妻裁剪自矜能，还馀一端作翁服。对雪何须命兕觥，看梅自此寻邻曲。高卧穷滨二十年，无端今日受君怜。卜筑还期入山谷，桑麻翳翳云霞鲜。稚子读书妇织素，两人一耒同耕田。
郝羽吉寄梅
作者：吴嘉纪
朝代：明
体裁：五言律诗

岁岁贫家地，春风长绿苔。多情江上客，遥寄岭头梅。嫩叶他时碧，繁花到日开。茆檐雨雪霁，沽酒待君来。
郡城未得一晤彭爰琴将归东淘题其山中独坐图寄之
作者：吴嘉纪
朝代：明
体裁：七言律诗

叹息城中人未閒，尘埃咫尺隔容颜。浮舟我去卧苍澥，开卷君来栖碧山。得意各随林鹤远，清吟独见岫云还。从今幽梦会相访，只在水声松影间。
酒旗
作者：吴嘉纪
朝代：明
体裁：五言绝句

瓮中酿已熟，欲唤衔杯者。秋晴客未来，摇荡柳阴下。
酒间口号答句曲张鹿床·其一
作者：吴嘉纪
朝代：明
体裁：七言律诗

看云藜杖手中持，身在尘埃咏采芝。孟陋布衣须自爱，袁闳土室正堪思。华灯设宴今何夕，老友相逢昔未期。不放深杯同醉倒，海天霜月雁鸣时。
酒间口号答句曲张鹿床·其二
作者：吴嘉纪
朝代：明
体裁：七言律诗

芳馨酒盏日同持，应胜囊中朮与芝。客路野蔬聊佐饮，仙乡山色漫相思。江湖钓艇容谁坐，京雒蒲轮为尔期。醉向故交论出处，自怜牙脱发黄时。
酬公调诸子见过不遇之作
作者：吴嘉纪
朝代：明
体裁：五言律诗

交寡如吾者，门庭常是秋。君初寻澹侣，我又似孤舟。茗至铛仍默，阶虚日自幽。愧无林氏鹤，有字向谁投。
酬凤祖雨臣抟远水湄见过得六鱼韵
作者：吴嘉纪
朝代：明
体裁：五言律诗

除却二三子，谁能来问余。荒荒芦外日，汛汛水中庐。载歌复载啸，不冠亦不裾。瓜蔬酬意气，莫谓食无鱼。
醉咏雁来红
作者：吴嘉纪
朝代：明
体裁：七言绝句

悄然独立听啼鸿，枝影敧斜庭户中。尔倚寒风吾倚酒，老来颜色一般红。
醉竹先生歌赠汪长玉
作者：吴嘉纪
朝代：明
体裁：古风

岁寒三友昔尝闻，高趣吾尤念此君。阴低枝斜风雨里，可怜醉态频徙倚。仲秋八日弧悬室，先生生逢竹醉日。竹醉世情浑不知，东西南北任人移。先生亦是忘机者，湖海飘然酒一卮。清节曾为神鬼祐，虚心又见亲交推。况复百年已过半，更生不饮生何为。今辰初度宾屡至，一壶一壶主人醉。此君酩酊扶茆檐，檐下早待先生睡。
采葑行
作者：吴嘉纪
朝代：明
体裁：古风

东家来采葑，西家来采葑。采罢去樊圃，根荄委泥土。孰为可弃孰可珍，贵贱繇来本一身。分欢共娱在畴昔，失意顾盼今何人。南山北山手堪捧，世间莫如恩义重。高歌拔剑出门行，里中少年谁最勇。云翻雨覆纷相欺，鸿鹄无烦燕雀随。君食园瓜我食瓠，甘苦分明各自知。
重寓六灶河闻雁
作者：吴嘉纪
朝代：明
体裁：五言律诗

不觉泪如雨，雁声闻草中。栖迟仍此地，摇落又悲风。雾出盐场黑，潮翻海浦红。稻粱东去少，舆尔共途穷。
重游邗上途中寄怀周栎园先生
作者：吴嘉纪
朝代：明
体裁：五言律诗

病里又为客，登车闻曙鸡。海明残月上，野阔数星低。忆昔吟梅下，同君在竹西。来朝过旧馆，碧草正萋萋。
重过邻家废园·其一
作者：吴嘉纪
朝代：明
体裁：五言绝句

过桥市井隔，触石杖藜响。低风吹豆花，乱落芒鞋上。
重过邻家废园·其三
作者：吴嘉纪
朝代：明
体裁：五言绝句

四望没藩篱，虫鸣旷野冷。斜阳隔水来，草上行人影。
重过邻家废园·其二
作者：吴嘉纪
朝代：明
体裁：五言绝句

客到草亭坐，丛丛忆桂花。昔年秋未了，露水白蒹葭。
重过邻家废园·其四
作者：吴嘉纪
朝代：明
体裁：五言绝句

主人欢乐场，今日牧童在。枕石自讴吟，羔羊齧青菜。
重阳后二日寄赠汪三韩
作者：吴嘉纪
朝代：明
体裁：古风

霜降众芳歇，时菊生意饶。孤花挺穷秋，天地何寂寥。此时同怀子，索居岂不愁。萝径候三益，疾病日以瘳。采花汎良酝，一酌尽一瓢。
野泊
作者：吴嘉纪
朝代：明
体裁：五言律诗

野渡人归尽，沙田雁自呼。船停枫叶落，月没客身孤。何处鸣刁斗，衰年在道途。倘能免忧辱，飘泊敢长吁。
长林吴处士
作者：吴嘉纪
朝代：明
体裁：五言律诗

长林吴处士，白首客江干。沽酒钱应尽，思家月自看。久贫亲友薄，多病岁时寒。双鲤无人寄，何繇劝尔餐。
闻莺
作者：吴嘉纪
朝代：明
体裁：五言律诗

东亭春去后，始绿两三槐。下有静人住，能令黄鸟来。轻风当午善，小室对晴开。莫惮声频啭，香醪正满杯。
附程翼士舟归东淘作
作者：吴嘉纪
朝代：明
体裁：五言律诗

客久吾逾拙，囊空汝倦游。故乡无百亩，壮日尽孤舟。村吠隔花犬，溪飞冲雨鸥。相携应不厌，同是敝貂裘。
除日忆王二
作者：吴嘉纪
朝代：明
体裁：五言律诗

此日石头城，怀中儿女情。有霜随鬓影，无我共松声。鹤宿山衙暮，灯来雪屋晴。君应先客醉，不使旅愁生。
除日怀孙豹人
作者：吴嘉纪
朝代：明
体裁：七言律诗

衰颜我亦苦风尘，腊尽还家四壁贫。此日陶潜空责子，何年杜甫不依人。茅山钟动栖鸦静，句曲梅开浊酒新。羡尔客中门早闭，追呼无复到閒身。
难妇行
作者：吴嘉纪
朝代：明
体裁：古风

宁为野田莠，不为城中妇。莠生雨露培，妇命如尘埃。江头六月举烽燧，东南风吹战艘至。官长首严出城禁，娇娃艳妇缩无地。愚者争向船舱匿，覆木覆石水关出。木下石下填人肤，日蒸气塞人叫呼。舟子耳闻眼不顾，往来逻卒逢无数。短篙刺刺渐离城，岸上骨肉喜且惊。夫来挈妻父挈女，开舱十人九人死。吁嗟乎，城外天地宽如此，此身得到已为鬼。家人畏罪不敢啼，红颜乱葬青蒿里。
雁尽
作者：吴嘉纪
朝代：明
体裁：五言律诗

洲渚一时寂，开扉何处寻。沙虚疑有迹，烛灭听无音。记得故人别，亦如兹夜心。可怜孤坐客，寥落对遥岑。
集江曙生南城别墅
作者：吴嘉纪
朝代：明
体裁：五言律诗

南城五株柳，高士一家村。人迹隔溪水，秋声在荜门。客来烹野菜，自起倒清樽。几载离群恨，灯前总不言。
雨中栽菊·其一
作者：吴嘉纪
朝代：明
体裁：古风

枯野得春雨，芳草青过河。篱落既沾湿，可以种黄花。小童荷锄立，看我着笠蓑。筋力诚已衰，为劳苦不多。细荄倚筱筴，翠叶清泥沙。薆然寒秋色，顷刻遍贫家。琴书从此托，吾愿亦有涯。
雨中栽菊·其二
作者：吴嘉纪
朝代：明
体裁：古风

去秋涨入门，抱菊登舟航。离立家人中，影比稚子长。故土一朝别，悲如客去乡。娇鸟衔林花，东风销天霜。篱落得重寄，枯根又发萌。艺植倘及时，不难英苍苍。荒溪闭门户，九日偕友生。倘能免飘转，何必醉壶觞。
雨中移蕉谢孙八
作者：吴嘉纪
朝代：明
体裁：五言律诗

孙八吟诗处，离披尽绿蕉。终年阴不散，三伏暑全消。念我同栖泊，无人慰寂寥。殷勤分数本，恰值雨萧萧。
雨中集乐允谐新筑幽居·其一
作者：吴嘉纪
朝代：明
体裁：五言律诗

别墅繁华里，林丘趣转赊。小斋悬石涧，绿树接邻家。卜筑还馀地，承欢更买花。老亲厌歌吹，从此得烟霞。
雨中集乐允谐新筑幽居·其三
作者：吴嘉纪
朝代：明
体裁：五言律诗

更有幽栖地，江村鸡犬宁。寒潮流世代，远岫碧阶庭。稚子炊茶灶，渔人抱酒瓶。遥知花月夕，宜醉复宜醒。
雨中集乐允谐新筑幽居·其二
作者：吴嘉纪
朝代：明
体裁：五言律诗

漾漾新流涨，莑莑蔓草芟。春催林润泽，烟引石巉岩。瓮酿啼莺劝，瓶花喜鹊衔。追陪愿学圃，我亦有长镵。
雨中集乐允谐新筑幽居·其四
作者：吴嘉纪
朝代：明
体裁：五言律诗

旅愁徐失去，故旧绿樽前。痛饮须终夜，重逢已暮年。烛灯光照壑，舍宇泛如船。酩酊雨声里，聊随鸥鹭眠。
雨后
作者：吴嘉纪
朝代：明
体裁：五言律诗

苍天施雨泽，赤地洗尘埃。鹅掌挐新水，蝉声咽湿槐。沾濡存晚稼，时节过黄梅。犹喜黑云在，斜阳熏不开。
雨后过丽祖不遇
作者：吴嘉纪
朝代：明
体裁：古风

一人独坐梅花开，忆君因忆君斋梅。曳杖去寻溪外路，风雨肯为游人住。地上枝头冷一园，入门疑入云中村。乌鸟不啼我衣薄，俯仰良久无人言。轻风淅浙天欲晚，吹香曲折来高馆，宛似故人乘月返。
雨夜酬眉生见怀
作者：吴嘉纪
朝代：明
体裁：五言律诗

衰林兼积雨，十日不离声。蕉破乱难听，愁长醉易成。故人如异域，白日似前生。忽到怀余字，吹灯忆汝诚。
雨宿大圣寺闻仇松弟复病不得往视怅然赋此
作者：吴嘉纪
朝代：明
体裁：五言律诗

寄宿海城寺，窈冥宵气清。傍梧知雨歇，与佛共灯明。好友近还远，沈疴去复生。思深愁寐著，赖有几虫声。
雨宿朝寻斋同诸子分韵
作者：吴嘉纪
朝代：明
体裁：五言律诗

相见懒归去，归途况阻长。暗洲灯影湿，空屋雨声荒。一簟静深处，半生魂梦凉。白云寒瀑里，不复忆山乡。
雨臣就医江南夜半忆之
作者：吴嘉纪
朝代：明
体裁：七言律诗

当门老树寂寥风，白露湿庭庭愈空。酒醒楼头一半漏，灯昏榻下两三虫。此时欲觅共吟客，起步忽思多病翁。江水杳冥来路远，寻余魂梦莫频东。
雪后友玉携杖头见过
作者：吴嘉纪
朝代：明
体裁：古风

屋外雪高三四尺，屋里寒光遍枕席。壁破火黑风又号，引衣欲起起不得。午鸡啼歇门始开，君持杖头过雪来。顷刻贫家改颜色，稚子有粮予有醅。醅欲熟，与君语，寸心畴昔已相许。他日扣柴门，无钱不弃汝。
雪后夜发寄南梁徐子饮·其一
作者：吴嘉纪
朝代：明
体裁：古风

风雪夜半晴，水声喧古渡。海门明月起，照遍淮南树。褰裳望伊人，独泛扁舟去。野田鸿雁鸣，何处南梁路。
雪后夜发寄南梁徐子饮·其三
作者：吴嘉纪
朝代：明
体裁：古风

纷纷竹与梅，清芬结为友。孝子养双亲，娶得贤慧妇。古髻新装束，精妙世希有。入门未三朝，羹汤持在手。
雪后夜发寄南梁徐子饮·其二
作者：吴嘉纪
朝代：明
体裁：古风

南梁近东淘，云水接氛氲。孺子门前树，鸡鸣我常闻。昔者造其室，酒漉枯鱼焚。积雪压檐竹，摇光夜纷纷。
雪后夜发寄南梁徐子饮·其四
作者：吴嘉纪
朝代：明
体裁：古风

手中复何携，青钱穿红绳。数去沽壶浆，醉君堂上朋。阿姑不厌客，内助尔更能。曲涧发林花，好景何层层。
雪夜
作者：吴嘉纪
朝代：明
体裁：五言律诗

纸牖夜过半，渐如明月侵。已能无俗累，不觉有乡心。酒力人皆倚，寒威我独任。荒荒雪堂里，孤坐待钟音。
雪夜念为宪希文去梁村
作者：吴嘉纪
朝代：明
体裁：五言律诗

小屋拥衾坐，泠泠声暗闻。羁縻同此夜，风雪更离群。一艇宿何地，众村皆似云。严寒在君处，愧我未能分。
雪夜闻钟
作者：吴嘉纪
朝代：明
体裁：古风

雪钟声难远，犹能醒静客。哽咽如泉到，衰林尽为白。开户觅馀音，满目太古色。立久耳目寒，身忽为枯石。
青萍港
作者：吴嘉纪
朝代：明
体裁：古风

青萍港，树翳翳。野烟入河河水黑，来船去船树根系。人家门开鹅鸭归，酒店月出藤萝细。模糊缸底酿，鲜新网来鳜。村无盗贼客有钱，买君一醉高枕眠。
音隐歌赠俞锦泉
作者：吴嘉纪
朝代：明
体裁：古风

君不见曼倩避世金马门，簪缨衮衮高蹈存。君平卜筮成都市，空帘隔人情似水。沮溺岂必云山住，乾坤到处身堪寓。君不见俞锦泉，亦栖园圃亦入城。景物盘桓绝系恋，性情寄托惟音声。海月飞上林树枝，荧荧华烛照卮匜。长袖窄靴装未毕，主人已是开襟时。齐心劝绿醑，娇唱领朱丝。曲精不用周郎顾，调古祗应郢客知。借看门外来公侯，声入俗耳主人羞。应酬只令杯在手，闺阁争避锦缠头。独有渔樵四座多，花前命舞还命歌。蓑笠钓竿及斧柯，杂错钗钿与绮罗。老夫城郭走踖踖，招去欢饮不待夕。知我平生嗜泉石，善讴取媚同心客。讴者妙颜我发秃，宛如桃杏绕古柏。隐居趣味君何深，鸿鹄翱翔懒集林。请听今夜丝竹内，尽是先生山水音。
顾友惺画萱花见赠
作者：吴嘉纪
朝代：明
体裁：五言律诗

迟暮随飘梗，荒芜叹故丘。径花常入梦，樽酒不忘忧。有客来蜗舍，题名是虎头。一枝图赠我，风露晚悠悠。
题乔云渐小像
作者：吴嘉纪
朝代：明
体裁：古风

头不戴鹖冠，身不衣鹿皮。片石为深山，幽意无人知。眼中浮云尽，麈尾清风随。匿鳞泳静渊，憩翼投高枝。纷纷岩栖辈，应为丈人嗤。
题亡友江天际画
作者：吴嘉纪
朝代：明
体裁：七言绝句

牛羊落日散秋山，沽酒维舟绿树湾。座上画师成隔世，空留风景在人间。
题亡友程梅憨深柳读书堂图·其一
作者：吴嘉纪
朝代：明
体裁：七言绝句

泬寥庭宇点尘无，万帙千籯柳色扶。闭户先生声款款，披帷几度欲相呼。
题亡友程梅憨深柳读书堂图·其二
作者：吴嘉纪
朝代：明
体裁：七言绝句

桑柘萧条海市空，相寻谁复念墙东。两行老泪忽成笑，永别故人来眼中。
题卓文君当垆图
作者：吴嘉纪
朝代：明
体裁：七言绝句

听罢清琴傍绿樽，如花丽色照当门。临邛日暮酒徒散，笑视夫君犊鼻裈。
题吴九霞雪夜山行图·其一
作者：吴嘉纪
朝代：明
体裁：古风

积雪已踰尺，飘落犹絮絮。茫然夜山中，揽褐适何处。老父在天涯，缓急往相助。身体为亲有，艰难肯自顾。林冰胶宿鸦，见人飞不去。暗涧骇左逢，侧岩愁右度。魑魅亦断绝，向谁问前路。
题吴九霞雪夜山行图·其二
作者：吴嘉纪
朝代：明
体裁：古风

昼行畏雠家，夜行惧虎狼。虎狼或可脱，人意难堤防。石触指爪裂，棘缠肌肉伤。行路何其难，况在雪中央。皇天生一草，必令荣且芳。人子有用身，岂遂委道旁。前林榛莽动，飒飒风气凉。髣髴有人来，不觉生徬徨。
题吴楷士新筑别墅·其一
作者：吴嘉纪
朝代：明
体裁：五言律诗

已在山中住，入山还卜居。老松主人至，积莽小童锄。结构如看画，栖迟但读书。云来为二仲，绝胜蒋生庐。
题吴楷士新筑别墅·其三
作者：吴嘉纪
朝代：明
体裁：五言律诗

缥缈轩辕氏，骑龙去不回。愁云常似海，丹灶尚留灰。阁对黄山筑，窗临碧水开。心胸豁霄汉，三十六峰来。
题吴楷士新筑别墅·其二
作者：吴嘉纪
朝代：明
体裁：五言律诗

可怜晞发处，谷口石桥头。茅屋人家远，桃花涧水流。烟霞资饮食，麇豕共林丘。我亦忘机者，愿言从子游。
题吴楷士新筑别墅·其四
作者：吴嘉纪
朝代：明
体裁：五言律诗

潜川汪岸舫，痛饮一先生。身老渌醽味，人存赤子情。偕君稽古昔，有鹤守柴荆。新馆旧明月，花间瓮瓮盈。
题图诗十二首 其一 刘殷授七子经史图
作者：吴嘉纪
朝代：明
体裁：古风

受福贵多男，昌后须设教。男多教勿施，往哲何繇肖。譬彼竽与笙，雅音奏古调。不蒙君吹嘘，徒然具孔窍。昔者刘长盛，挺挺北方峤。七子皆不凡，因材各相造。经史几案高，灯火轩楹照。清谈误人国，闭门不敢效。
题图诗十二首 其七 范仲淹义田图
作者：吴嘉纪
朝代：明
体裁：古风

嬴氏废井田，千年民失所。耕织既无资，衣食将安取。皇天笃范家，希文大门户。困穷怜本族，俸禄买田土。田父笑荷锄，稻花香带雨。秋成聚老幼，树下开仓庾。谁更有缓急，馀廪以待汝。鸡栖命棹归，处处烟火举。
题图诗十二首 其三 虞玩之却屐图
作者：吴嘉纪
朝代：明
体裁：古风

踽踽虞少府，来造萧公席。光辉衮绣间，斜锐一双屐。及席行且止，丑物惊贵人。举手取相视，回头趣赠新。新恩岂不荣，念故意逡巡。一从竞奢侈，荐绅多谬戾。敝屐甚细微，少府不肯弃。俭约使人厚，永堪式颓世。
题图诗十二首 其九 楚丘先生说孟尝君图
作者：吴嘉纪
朝代：明
体裁：古风

七十楚丘生，披裘发皓皓。田文不相知，乃谓先生老。人生贵有用，何必形容好。善士如五谷，众士如野草。错薪徒纷纭，嘉禾令人饱。运会值列国，时事多烦扰。词令与谋画，老成国之宝。鸡鸣狗盗徒，虽壮那足道。
题图诗十二首 其二 王祜三槐图
作者：吴嘉纪
朝代：明
体裁：古风

积善如种木，生意日夜滋。晋公既被放，莳植以寄怀。怀苦谁见谅，祗应天地知。天若知此怀，吾后有大时。地若知此怀，定茂吾三槐。转瞬树凌云，华衮儿孙披。良辰霁襟抱，童稚扫阶墀。仰面视清阴，黄鸟鸣喈喈。
题图诗十二首 其五 刘凝之散钱图
作者：吴嘉纪
朝代：明
体裁：古风

错刀解择主，不聚义士囊。志安隐荆州，岁俭多感伤。眼中饥困人，无计充其肠。十万远相遗，云是衡阳王。高人心忽贪，受之气扬扬。提携到市门，分散何匆忙。春风吹道左，愁苦变欢场。纷纷籴米去，伫看乐未央。
题图诗十二首 其八 郈成子反璧图
作者：吴嘉纪
朝代：明
体裁：古风

右宰倏罹祸，儿啼妇徬徨。车轮何方来，患难肯相迎。只缘杯酒欢，平生不能忘。禄食自此分，同栖隔垣墙。孤见稍成立，故璧出辉光。已蒙存母子，终更润箱籯。峨峨山岳高，浩浩海水长。俯仰天壤间，丈人德难量。
题图诗十二首 其六 王烈感化乡人图
作者：吴嘉纪
朝代：明
体裁：古风

君子在乡曲，有如薰在炉。薰香使人闻，不择贤与愚。汉运昔云替，彦方栖家丘。盗贼一相念，不觉赧然羞。中怀久勿欺，遗剑守道周。清风起松下，谡谡遍乡闾。今日山中兰，昨日野中刍。君看争讼人，望见长者庐。
题图诗十二首 其十 庞德公释耒答刘表图
作者：吴嘉纪
朝代：明
体裁：古风

庸人爱子弟，往往使为官。小柱承榱桷，常有崩摧患。刘侯造庞公，言谈陇亩间。新苗何油油，妻子耘于前。冠盖虽炫耀，力作意自閒。鸿鹄巢高枝，鼋鼍穴深渊。耒耜遗儿孙，亦欲求其安。安危世谁知，长吟对岘山。
题图诗十二首 其十一 卫武公规箴图
作者：吴嘉纪
朝代：明
体裁：古风

伏生年九十，圣经授来学。荣叟年九十，弹琴歌且乐。强哉卫武公，尔室寻愧怍。年已九十五，警顾何矍矍。古柏自孤清，甘霖更浣濯。出入有明戒，怠荒防暗作。泉水容易流，德基容易薄。殷勤语师工，倘类童求角。
题图诗十二首 其十二 万石君家居图
作者：吴嘉纪
朝代：明
体裁：古风

汉臣曰石奋，祯祥集其家。禄糈到门来，担石一何多。天子称为君，尊崇无以加。归来暮景长，皇恩日优渥。荣遇历五君，躬行先四国。儿孙益孝谨，卿相盈庙廊。朝回乡里羡，令德受冠裳。百福繇一人，省侍向高堂。
题图诗十二首 其四 陶侃运甓图
作者：吴嘉纪
朝代：明
体裁：古风

人生各有为，照曜同白日。去来相驰迫，筋骨不遑逸。中原矧多事，志士欲致力。郡邑虽幽偏，砥砺得众甓。光闇抱挈入，光曙抱挈出。四体惟自勤，寸心有谁识。从此惯劳苦，遂以济家国。光阴与人圣，何可易抛掷。
题图诗十首赠吴君仲述 其一 乐志图
作者：吴嘉纪
朝代：明
体裁：古风

閒云恋冈峦，芳蕙怡丘樊。幽人欲安托，夙昔有志存。虑恬生趣味，事热多竞奔。居止远轩冕，聊以媚鸡豚。琴尊亲鱼鸟，聊以娱心魂。手携老氏书，坐与故人论。松柏寿吾里，日月在吾门。逍遥乐其志，达哉公理言。
题图诗十首赠吴君仲述 其七 好施图
作者：吴嘉纪
朝代：明
体裁：古风

彼苍者好施，君子亦好施。雨露降霄汉，禾黍以蕃滋。惠泽有时偏，畎亩逢荒年。君子开仓廪，用谷以佐天。饥馑贷且赈，时丰不用偿。老幼存活多，颂声溢故乡。乡人徒啧啧，李公不为名。阴德人不知，请自听耳鸣。
题图诗十首赠吴君仲述 其三 奉母图
作者：吴嘉纪
朝代：明
体裁：古风

孝子爱年华，亦复爱景物。景物不养亲，虚掷良可惜。霏霏灵雨晴，郁郁茂林碧。薄薄轻车音，迟迟老人出。禽鸟鸣喈喈，清风左右翼。仰视天宇澄，遐迩瞻第宅。游历忘衰老，徘徊动颜色。承欢及良时，儿也进云液。
题图诗十首赠吴君仲述 其九 御下图
作者：吴嘉纪
朝代：明
体裁：古风

贵人重玩好，小物情每亲。劳劳仆与隶，贱之如埃尘。仆隶亲生身，贵人亲生身。贱者视贵者，形体亦犹人。趋承微有误，奈何遂怒嗔。尔行固蹇劣，良由褊其中。仁爱寓仓卒，君不见刘公。刘公诚可师，问婢不问衣。
题图诗十首赠吴君仲述 其二 雅量图
作者：吴嘉纪
朝代：明
体裁：古风

光芒席上器，中窄外垒嵬。荣贵诚足珍，寡受亦易殆。吕公朝士中，川中之大海。溪涧江河湖，滔滔于此汇。帘下伊何士，妄言使人骇。香秽置一区，气味各不改。薋菉易知名，任尔侵兰茝。既知不能忘，长者徽音在。
题图诗十首赠吴君仲述 其五 恤孤图
作者：吴嘉纪
朝代：明
体裁：古风

人子畏早孤，园花畏晚荣。荣晚霜露欺，早孤情茕茕。昔为怀中玉，今与瓦石并。时势一朝异，谁为臼与婴。不悟张夫子，视孤若己生。两世门户计，一堂琴瑟声。云巘何峨峨，松岩何巍巍。高山世上有，高义今世稀。
题图诗十首赠吴君仲述 其八 解纷图
作者：吴嘉纪
朝代：明
体裁：古风

凯风吹林芳，闻者愿相从。栖托附麟凤，宁忧豺与虫。世俗日已浇，争起骨肉中。不有礼让训，何以化顽凶。高士如玉镜，善恶如形容。丑陋倘自见，羞与佳丽同。山泽患害绝，田园稻粱丰。人生朱公乡，真有羲皇风。
题图诗十首赠吴君仲述 其六 节俭图
作者：吴嘉纪
朝代：明
体裁：古风

万钱供匕箸，列锦衣轩除。侈者一盼睐，犹言无可娱。人生同所愿，饱腹与暖躯。何为恣情欲，不顾家室储。试看宣巨公，天子过其庐。贵幸世无比，服食唯粗疏。朴诚易厚物，省约则寡须。楚国两贤人，盛德或不如。
题图诗十首赠吴君仲述 其十 教子图
作者：吴嘉纪
朝代：明
体裁：古风

连翩马上郎，云是弟与兄。弟兄有五人，同时皆显荣。朝回多辉光，观者盈路旁。借问尔谁家，云是魏公郎。魏公有德行，厥后自应昌。孰知堂上训，凛凛惟义方。树禾须土腴，植菊须筱扶。施厚报亦厚，可为严父模。
题图诗十首赠吴君仲述 其四 慎交图
作者：吴嘉纪
朝代：明
体裁：古风

豪士爱苦汎，座上盈嘉宾。醇酒引情言，居然雷与陈。烛短酒肉阑，主宾意已伸。不待出门户，纷纷皆路人。吾慕蒋元卿，荒庐塞棘榛。辟径待谁过，羊求乃其伦。俗态何足盼，衰年益相亲。砥砺岂必多，一璧胜万珉。
题壁上画菊
作者：吴嘉纪
朝代：明
体裁：古风

篱下佳花犹未蕊，一枝亭亭已在此。香光寂寞近如无，只似秋烟上空纸。何必登高期故人，兹卉居然重九身。花中高士君不愧，不卑不媚难为邻。下有一石静如客，群叶生阴石欲碧。石亦落落自为仪，高严不借花颜色。两君并立成良友，冷香澹致终年守。其中尚馀半尺地，不知欲待谁家叟。日黑灯新我再看，久之忽觉身上寒。
题孙豹人抚琴图
作者：吴嘉纪
朝代：明
体裁：四言诗

高生入秦，伍氏适吴。铅筑铁笛，困辱穷途。孙郎出关，焦桐坐抚。懒事成连，羞为阮瑀。悽悽秦声，烈烈壮心。闻此音者，谁不沾襟。
题孙豹人醉吟图·其一
作者：吴嘉纪
朝代：明
体裁：古风

足前山多路不平，肠中忧来思欲鸣。溉堂先生尔何忧，盛年鹤发已繇繇。一片浮云辞故国，邈然意兴随糟丘。及时绿醑斟在手，对景清吟弗住口。不为虎豹啸衢路，乃若虫鸟啾林薮。调古怀悽须自禁，闻声渐有人相寻。谓尔乐沉湎，谓尔耽声音，纷纷谁识先生心。
题孙豹人醉吟图·其二
作者：吴嘉纪
朝代：明
体裁：古风

茂世盗饮但求醉，瓮旁颜面不堪视。灵均行吟悴尔形，浊世岂能容独醒。何如玉薤贮金罍，一酌再酌幽思来。思若黄河碧空下，酒作波涛万里泻。吟声浩浩容色閒。既如陶元亮，复类白香山。独有深情无可似，孤影踌躇诗酒间。
题张良进履图
作者：吴嘉纪
朝代：明
体裁：七言绝句

大怒椎秦博浪中，壮心急遽笑英雄。人前双履殷勤进，喜杀桥头黄石公。
题戴岳子深秋图
作者：吴嘉纪
朝代：明
体裁：古风

湖滨枫摵摵，岩际菊斑斑。潇洒戴安道，形容宛在深秋间。秋深陇亩天欲寒，乃补茅屋，乃葺柴关。羡君躬耕安宜田，羡君家住松萝山。稻粱亦已穫，妇子亦已閒。正好骑牛与汎艇，江北江南独往还。
题振衣千仞冈图为郝羽吉
作者：吴嘉纪
朝代：明
体裁：四言诗

峨峨高冈，鸾鹤之乡。彼何代子，来游来翔。手整襟带，身俯松篁。缁尘弗及，笑弄景光。昨日世网，搔首相望。今日天风，衣衫飘扬。
题方嘉客挝鼓遗像
作者：吴嘉纪
朝代：明
体裁：古风

虾蟆竞鸣埃壒里，夜来聒聋老翁耳。伊谁击鼓鼓逢逢，赭颜皂帽长须公。俗物扰人公色怒，手握双枹驱使去。大声势逐苍崖崩，小声韵倚横笛度。世上贤豪何足论，醉怀转向儿女吐。一自庸奴杀祢生，至今山岳不曾平。微技定须存气象，不悟斯人移我情。亦复肮脏就长夜，腥烟血燐烧枯野。胧胧月落灵鼍鸣，魑魅咽喉一时哑。
题易书图赠苏母
作者：吴嘉纪
朝代：明
体裁：古风

卓哉李氏母，珍玩家有馀。未肯愚其子，乃以易诗书。奇书异帙充梁栋，世俗纷纷那知重。卷轴倏为志士有，清宵白日恣吟诵。草间一朝光彩著，鴳雀改颜避鸾凤。始知玩好最蠢物，达者入手皆有用。此风邈矣千馀年，苏宇之母世称贤。纺绩换书授孤子，兼父兼师意惘然。母子勤劬灯影间，鸡鸣夜夜空闺寒。织作日久书亦多，麻缕珠玉总一般。二母教子真可法，李为其易苏为难。矧母高节难尽述，即今春秋已六十。红颜茹荼到白首，竹丛松叶冰霜集。宇也出为乡党师，李昭跬步惭不及。是母是子天壤间，门内门外山岛立。当代何人采国风，愿向輶轩陈此什。
题枫山草堂
作者：吴嘉纪
朝代：明
体裁：七言律诗

乱后栖迟何处寻，草堂留得在云深。懒亲浊世春风好，独领空山秋夜音。严冷自堪酬木石，高閒端不藉缨簪。即今树树霜前赤，长见先生当日心。
题梁鸿赁舂图
作者：吴嘉纪
朝代：明
体裁：七言绝句

回首长安不可还，夫妻食力到吴关。伯通庑下风光好，只恐年凶四体残。
题毕吏部醉眠图赠方恂如
作者：吴嘉纪
朝代：明
体裁：古风

何以了一生，蟹螯与酒杯。方生悦吏部，绘画以寄怀。闭户静相对，近前酒味来。块然樽罂傍，土木其形骸。人生有如此，万事皆浮埃。只恐比舍酿，不如白堕醪。醒解俗情至，肠腹难洗淘。吏部眠未醒，方生心已焦。
题汪孝子子喻先生遗像
作者：吴嘉纪
朝代：明
体裁：四言诗

悲哉孝子，尔力尔血。力竭逢哀，血尽存骨。骨随老母，皓月青峰。昔闻芳躅，今识旧容。仪若古贤，情则婴儿。言念北堂，惄然以思。攀桂茹芝，莫如树萱。松荫我叶，泉滋我根。根叶长茂，乐不可言。
题汪舟次云山图
作者：吴嘉纪
朝代：明
体裁：四言诗

曾憾瑶枝，炤耀尘俗。开襟抱膝，倏在空谷。泉沫溅顶，松风吹足。近拾芝朮，远弃乡曲。之子曰否，予偶停轴。未遂封留，焉敢辟谷。山云浩浩，涧流肃肃。只恐更来，容衰毛秃。
题汪长玉舟中独酌图
作者：吴嘉纪
朝代：明
体裁：四言诗

郭门青甓，舒州旧杓。抱上钓船，任船飘泊。苇白江清，鹭飞漠漠。饮尽陈醴，醉眼寥廓。
题漪园次丽祖韵
作者：吴嘉纪
朝代：明
体裁：五言律诗

虚亭新水中，处处受微风。一座尽无夏，四邻唯有空。柳阴连草碧，人面近花红。歌起游鱼至，悠然乐意同。
题王大像·其一
作者：吴嘉纪
朝代：明
体裁：七言绝句

何缘世上见情亲，粉绘经营一为真。觞酒檠灯风雨夜，沾衣重对故时人。
题王大像·其二
作者：吴嘉纪
朝代：明
体裁：七言绝句

槐柳阴凉夏日斜，含情独立在田家。石湖水上飞凫子，茆屋门前发稻花。
题王西樵司勋桐阴读书图
作者：吴嘉纪
朝代：明
体裁：古风

已著薜萝衣，尚羁泥滓路。回首睐白云，乡关是何处。慨慷歌咏怀，宿昔林泉趣。夜来孤烛下，梦见三桐树。清阴生草堂，碧叶滴凉露。起来寻画师，含情乞毫素。
题程云家拾橡图·其一
作者：吴嘉纪
朝代：明
体裁：古风

箪豆不屑盼，先生得无饥。里舍笑商歌，惄然欲焉之。青青竹筥手提携，山谷清风早已知。辛勤吹橡树，其实下离离。安用身受仁祖米，不须口茹黄公芝。攀石林，陟云陂，前路狙公是我师。
题程云家拾橡图·其二
作者：吴嘉纪
朝代：明
体裁：古风

采掇望云山，古人饿未了。老夫努力追前修，一笑觏君东海道。颓阳清夕原，单鹄响秋昊。君齿壮盛吾发皓，褰裳各自咏怀抱。君愿逢林类，捃拾腹同饱。我愿遇韩终，烟霞颜更好。
题程飞涛在湄兄弟小楼
作者：吴嘉纪
朝代：明
体裁：五言律诗

小楼梧树下，秋月正茫茫。窄户登山入，虚窗傍水凉。客稀书共展，冬近夜初长。篱下黄花放，移来绕一床。
题程飞涛独坐抱琴图
作者：吴嘉纪
朝代：明
体裁：四言诗

忆在梧下，闻君鸣琴。高山流泉，两人会心。君今兀坐，碧梧空馆。皎皎冰弦，欲挥意懒。岂惜古调，知音则远。
题舒楼赠徐蓂阶·其一
作者：吴嘉纪
朝代：明
体裁：古风

惰珠欲自珍，敛辉就鱼目。斯人慕黄绮，栖止在尘俗。高卧朝已昏，相知樵与牧。雨晴一登楼，野色悠悠绿。
题舒楼赠徐蓂阶·其三
作者：吴嘉纪
朝代：明
体裁：古风

仲宣昔望鲁，槛外山崔嵬。乡思结云木，楚风吹不开。登楼客已远，作赋谁后来。念汝日啸咏，鬓丝垂到腮。
题舒楼赠徐蓂阶·其二
作者：吴嘉纪
朝代：明
体裁：古风

谷风稍起蛰，薆薆入闲门。好鸟几时来，已啼邻家园。端坐阅时运，群生各就暄。惟有紫兰花，相看两无言。
题舒楼赠徐蓂阶·其四
作者：吴嘉纪
朝代：明
体裁：古风

平生共乡里，溪上对宇住。夜夜水中月，照青东西树。野艇散渔灯，烟林醒宿鹭。岸曲板桥长，相寻互来去。
题苏母小影
作者：吴嘉纪
朝代：明
体裁：四言诗

白日在天，碧筠在牖。中有一人，邗江苏母。对膝下儿，续手内丝。丝满提筐，持易文章。儿跪受之，笑读母旁。曙出暮归，授徒负米。里称先生，人歌孝子。苦节笃行，并见一家。秋风入户，吹开桂花。
题荷山草堂图赠徐仲光·其一
作者：吴嘉纪
朝代：明
体裁：古风

泱漭江湖间，青山何嵷巃。山水相掩映，旷然澄心胸。崖壑宿古云，屋宇当清风。沙鸥入篱飞，琴书在高窗。伊人不得志，杖策归山中。柴门松树老，樵径石桥通。世事勿复问，涧泉鸣淙淙。
题荷山草堂图赠徐仲光·其三
作者：吴嘉纪
朝代：明
体裁：古风

踽踽悬鹑人，籊籊钓鱼竿。广眉不肯效，尽室缠饥寒。饥寒竟欲死，担簦来江关。颦蹙欲谁向，逢君陌路间。提携梅树前，清琴对月弹。琴弦常苦直，梅子常苦酸。君听蜀冈上，啼鹃摧肺肝。
题荷山草堂图赠徐仲光·其二
作者：吴嘉纪
朝代：明
体裁：古风

潦中不生梧，道傍不生藻。山公为荷蒉，五岳盈怀抱。北风摧卉木，寒灰共枯槁。肮脏将何之，云际山杳渺。结庐自悲歌，炊藿时一饱。泉石诚足娱，壮颜倏已老。光采秋兰花，零落同野草。
题许山人白描画凤送王山史归华阴·其一
作者：吴嘉纪
朝代：明
体裁：七言绝句

翩翩孤凤有威仪，问尔翱翔何所之。野翟山鸡遍城市，常人只爱羽毛奇。
题许山人白描画凤送王山史归华阴·其三
作者：吴嘉纪
朝代：明
体裁：七言绝句

梧阴竹实满丘樊，归去仙崖招旅魂。愧我颠毛都白尽，空思玉女洗头盆。
题许山人白描画凤送王山史归华阴·其二
作者：吴嘉纪
朝代：明
体裁：七言绝句

汤汤淮水失同游，无赖谁怜一白鸥。莫道忘机是此鸟，为君惆怅海西头。
题许山人白描画凤送王山史归华阴·其四
作者：吴嘉纪
朝代：明
体裁：七言绝句

分手衰年已自悲，看君双鬓也丝丝。南京北地三千里，老态相逢更几时。
题韩醉白行乐图·其一
作者：吴嘉纪
朝代：明
体裁：七言绝句

修禊曾传王右军，青山邈邈水沄沄。当时风景谁留得，少长人中喜见君。
题韩醉白行乐图·其三
作者：吴嘉纪
朝代：明
体裁：七言绝句

落地已知逢上巳，置身今始在兰亭。良辰美景宜行乐，我友何曾一日醒。
题韩醉白行乐图·其二
作者：吴嘉纪
朝代：明
体裁：七言绝句

忆昔屠城惨不堪，尸骸堆里出奇男。不祥之事易除去，闻道君生三月三。
题韩醉白行乐图·其四
作者：吴嘉纪
朝代：明
体裁：七言绝句

林泉安得久追随，尔我朱颜道路衰。别后登山与临水，暮春天气倍相思。
题项楚生幽居
作者：吴嘉纪
朝代：明
体裁：七言律诗

见松便僦松间屋，日日抛书兀坐看。户外不交人一个，园中惟种竹千竿。声传静夜林风细，影乱空阶夏月寒。稚子煮茶妻煮蕨，全家直似住烟峦。
风号呼行
作者：吴嘉纪
朝代：明
体裁：古风

风号呼，吹黄沙，吹满东家又西家。西家三四小儿女，日暮厨头烟未起。直待老翁籴粟归，一升粟换一升水。连年雨多五谷绝，清泉瓮底何曾缺。今日肠饥口复枯，纵能耐饥难耐渴。忽闻村北掘得泉，泥沙混混味如盐。月落河干曙星绿，男妇争汲影簇簇。我家稚子力弱身短不能前，空担归来掩面向墙哭。
风潮行
作者：吴嘉纪
朝代：明
体裁：古风

辛丑七月十六夜，夜半飓风声怒号。天地震动万物乱，大海吹起三丈潮。茆屋飞翻风捲去，男妇哭泣无栖处。潮头骤到似山摧，牵儿负女惊寻路。四野沸腾那有路，雨洒月黑蛟龙怒。避潮墩作波底泥，范公堤上游鱼度。悲哉东海煮盐人，尔辈家家足苦辛。频年多雨盐难煮，寒宿草中饥食土。壮者流离弃故乡，灰场蒿满池无卤。招徕初蒙官长恩，稍有遗民归旧樊。海波忽促馀生去，几千万人归九原。极目黯然烟火绝，啾啾妖鸟叫黄昏。
饮康山草堂
作者：吴嘉纪
朝代：明
体裁：七言律诗

山堂木脱草芃芃，客子登临思不穷。塞马偏嘶南郭外，篱花只似故园中。樽开已见当头月，发短先惊落帽风。座上酒人交最古，悲歌何用吊康公。
鸲鹆复来
作者：吴嘉纪
朝代：明
体裁：古风

吾家有鸲鹆，好洁其毛羽。地僻懒求伴，身閒或登树。渐失禽鸟性，时杂儿女语。藏身偶不谨，他人攫之去。攫者定好事，旦暮细调护。饮食既有托，宁记旧栖处。相失况经年，自应等行路。早起茅檐下，俯仰看朝露。双翼忽飞来，巧言复絮絮。见客始知避，无粮亦肯住。鄙哉贫主人，何尝能厚遇。艰难到陋巷，感君不忘故。
鹙来词
作者：吴嘉纪
朝代：明
体裁：古风

六月蝗为灾，有鹙自东来。来立田中如老翁，秃头长颈驱蝗虫。群蠢赴海齐趯趯，飞走不疾鹙啄食。食既饱，起高飞，人来争穫救公饥。田公田姥呼鹙拜，恩德尔比凤凰大。昨日憔悴今日欢，他家流亡我家在。我愿家长在旧村，尔鹙老寿多子孙。子孙翱翔遍天下，年年护我农夫稼。
黄叶
作者：吴嘉纪
朝代：明
体裁：五言绝句

枝头霜露寒，秋浦转生色。茆屋在其中，苍茫不可识。
黄孝昭招同吴岱观介兹蒋前民魏廓功饮集幽斋限真气二韵·其一
作者：吴嘉纪
朝代：明
体裁：古风

鸿雁夜鸣悲，群飞过城闉。灯烛今何夕，照君堂上宾。念君方盛颜，宾客皆老人。夙昔或緤组，平生或垂纶。此日愿颇同，愿同贱与贫。腴瘠任人择，锦褐入夜均。萍梗偶相遭，言谈情倍亲。林寒树谡谡，径白石粼粼。歌呼以适意，谁复嫌我真。
黄孝昭招同吴岱观介兹蒋前民魏廓功饮集幽斋限真气二韵·其二
作者：吴嘉纪
朝代：明
体裁：古风

涧水清泠泠，河水有滋味。岂不好甘美，要欲辨泾渭。中情倘灼然，形秽亦足贵。不悟邂逅间，俾我襟怀慰。夜深月将出，烟霜色叆霼。众客如蕙兰，鄙人若蒿蔚。杯酒作阳春，一时俱有气。
黄山歌送程飞涛
作者：吴嘉纪
朝代：明
体裁：古风

蹑芒屩，抱鸣琴。登岭望天都，天际何岖嵚。岖嵚复氛氲，昔住轩辕君。丹成骑龙上天去，三十六峰唯白云。云生云涨失丘樊，天海浩浩波涛翻。扶桑日低却倒照，精光万顷摇心魂。岩峦绝非人世境，硗确都无泥土存。巘松叶细干下垂，盘曲石上拿瘦根。空洞气冥漠，暗瀑声潺湲。林深鹤鸣风瑟瑟，老龙卧处寒潭昏。伊予慕名胜，无羽难高鶱。白日驰旦暮，红颜落家园。夭桃过雨花叶新，村村石路净无尘。君今逍遥去游览，万壑千丘正暮春。登临倘与赤松遇，服食时有明霞亲。年华不能老，云峰任卜邻。只愁见月思乡县，又棹扁舟返故津。满山瑶草轻抛掷，松下青猿笑杀人。
七台寺
作者：吴国伦
朝代：明
体裁：五言律诗

领郡无奇事，看山一杖藜。群灵趋绀宇，万树折丹梯。启户云先入，登坛昼亦迷。何当谢尘鞅，日望海天西。
三江口
作者：吴国伦
朝代：明
体裁：七言绝句

孤舟落日下江关，夜听江声逝复还。逆浪捲空摇赤壁，黑云将雨过樊山。
上新河杂咏二首
作者：吴国伦
朝代：明

花浓白板桥，处处绮罗娇。玉树非新曲，遗风似六朝。莫问前朝事，但看江上台。平明拾翠去，薄暮踏歌回。
上新河杂咏二首·其一
作者：吴国伦
朝代：明

花浓白板桥，处处绮罗娇。玉树非新曲，遗风似六朝。
上新河杂咏二首·其二
作者：吴国伦
朝代：明

莫问前朝事，但看江上台。平明拾翠去，薄暮踏歌回。
乌栖曲三首·其一
作者：吴国伦
朝代：明
体裁：乐府曲辞

百花满庭香满室，城上乌栖月初出。烛下红妆耀锦屏，玉指调弦郎自听。
乌栖曲三首·其三
作者：吴国伦
朝代：明
体裁：乐府曲辞

博山炉爇水沈香，明月夜夜悬空床。郎心转动如车轴，酒家买醉娼家宿。
乌栖曲三首·其二
作者：吴国伦
朝代：明
体裁：乐府曲辞

沙棠为楫兰为桡，溪水照面芙蓉娇。落日徘徊望江路，今夜风波郎莫渡。
佛手岩
作者：吴国伦
朝代：明
体裁：七言律诗

佛手从空覆翠微，参差峰色竞相辉。僧巢石室云为榻，客过岩扉雪满衣。金粟朗披千界出，玉花寒堕九江飞。凭谁莫怪登临癖，一入名山悟息机。
前溪歌
作者：吴国伦
朝代：明
体裁：乐府曲辞

迎欢东武亭，送欢独桑路。安得大海水，尽向前溪注，使欢不得渡。
北征次赤壁别兄
作者：吴国伦
朝代：明
体裁：七言律诗

北风何意揽征裘，无奈浮生寄远游。江涌乱云烝赤壁，客乘疏雨过黄州。尊前涕泪三湘暮，别后音书九塞秋。我向燕台望乡国，飞鸿落木使人愁。
同王元美登扬州芜城阁得秋字
作者：吴国伦
朝代：明
体裁：七言律诗

隋堤高阁俯邗沟，载酒歌同赋客游。树里钟声山寺午，檐前雨色海门秋。离宫花鸟俱陈迹，辇道风沙自古丘。二十四桥何处是，且乘明月醉扬州。
君山行赠洪原鲁
作者：吴国伦
朝代：明

五潴水落三江湾，玉镜中分十二鬟。雪浪迎门卷空翠，君山合是君家山。多君爱客展芳宴，山水图画两相眷。琼卮泛酒波璘璘，《金缕》促歌云片片。歌罢君山月已低，挂帆欲往江烟迷。湘君鸣环下白露，龙女吹笛乘青霓。吹笛鸣环杳何适，孤舟去天不盈尺。与君少别老难逢，那可君山少今夕。
嘉禾道中
作者：吴国伦
朝代：明
体裁：七言律诗

津亭落日系兰桡，槜李城临海国遥。百里鱼盐长水市，万家烟雨瑞虹桥。青楼越女歌相属，白苧吴儿舞自娇。最是江南佳丽地，可怜机杼日萧条。
四怀诗 其一 怀于鳞
作者：吴国伦
朝代：明

渭水秦关天上回，使君持节驭风雷。不妨万里无书寄，紫气常从西极来。
四怀诗 其三 怀子相
作者：吴国伦
朝代：明

九曲溪流绕幔亭，峰前海色昼冥冥。故人无限中原思，抚剑歌来祗自听。
四怀诗 其二 怀元美
作者：吴国伦
朝代：明

六月提兵大海东，书生亦作万夫雄。匣中双剑无颜色，倒吸天河吐白虹。
四怀诗 其四 怀子与
作者：吴国伦
朝代：明

风尘秉马路俱迷，尔得汀江似武溪。花落案头无一事，寻仙时过玉华西。
四怀诗·怀于鳞
作者：吴国伦
朝代：明

渭水秦关天上回，使君持节驭风雷。不妨万里无书寄，紫气常从西极来。六月提兵大海东，书生亦作万夫雄。匣中双剑无颜色，倒吸天河吐白虹。九曲溪流绕幔亭，峰前海色昼冥冥。故人无限中原思，抚剑歌来祗自听。风尘秉马路俱迷，尔得汀江似武溪。花落案头无一事，寻仙时过玉华西。
夏夜偶凉即事效梁人体
作者：吴国伦
朝代：明
体裁：古风

炎方雨忽霁，夕阁凉如秋。星杂檐萤落，河连枝鹊流。榕阴滴衣桁，荔色炯帘钩。月拥玉壶上，天偕珠浦浮。轻飙动白苧，密筱鸣苍鸠。拭簟冰初合，提纨雪未收。不寐怜光景，长吟步斗牛。山烟微入幔，海气积为楼。病当三伏起，老作九真游。江汉渺何许，关山怅悠悠。
夏虞卿邀过梁氏园留题
作者：吴国伦
朝代：明
体裁：五言律诗

不识西园胜，因君秉烛过。槛随江岸曲，堂抱水云多。百卉延书帙，群星散薜萝。松间凉籁发，彷佛听弦歌。
夜雨挽舟上七里滩
作者：吴国伦
朝代：明
体裁：五言律诗

岸束滩声咽，沙兼石齿横。岂缘贪利涉，亦复滞王程。山雨夜逾急，野灯时一明。客心云雾里，怀古不胜情。
天然洞
作者：吴国伦
朝代：明
体裁：七言绝句

奇峰倒作万莲开，洞里阴晴只浪猜。罔象不惊龙正卧，寒秋夜夜吐风雷。
宗皇帝挽章
作者：吴国伦
朝代：明

只怪钧天梦未通，帝星遥夜烛冥蒙。金舆罢幸三芝馆，玉几深凭五柞宫。遗诏普天俱朔雪，望灵何地不悲风。鼎湖自有云龙会，虚使千官泣堕弓。载笔曾趋供奉班，江湖犹自忆龙颜。宫云不散神仙仗，禁月常飘玉女环。似有飞轮驰帝座，不知遗剑在人间。千门望幸浑无计，却恨蓬莱使未还。
宗皇帝挽章·其一
作者：吴国伦
朝代：明

只怪钧天梦未通，帝星遥夜烛冥蒙。金舆罢幸三芝馆，玉几深凭五柞宫。遗诏普天俱朔雪，望灵何地不悲风。鼎湖自有云龙会，虚使千官泣堕弓。
宗皇帝挽章·其二
作者：吴国伦
朝代：明

载笔曾趋供奉班，江湖犹自忆龙颜。宫云不散神仙仗，禁月常飘玉女环。似有飞轮驰帝座，不知遗剑在人间。千门望幸浑无计，却恨蓬莱使未还。
宴灌甫东陂
作者：吴国伦
朝代：明
体裁：古风

飞盖临城隅，芳筵集华渚。奏鼓登雅歌，行觞泛清醑。林阴忽已移，初景澹容与。欢宴不知疲，登台瞰洲溆。微澜漾晴堞，短棹沿孤屿。列室藏图书，兰芬何楚楚。主人怀天游，客子托幽绪。清飔激游鳞，古木下修羽。翛然濠濮间，薄暮复延伫。
宿瞿伯明新居留赠
作者：吴国伦
朝代：明
体裁：五言律诗

万井罗江市，君家却面山。径穿池树僻，堂抱野云閒。与客看垂钓，邀僧学闭关。偶乘幽兴入，高枕听潺湲。
宿谷里
作者：吴国伦
朝代：明

石门风高千树愁，白雾猛触群峰流。有客驱驰草未休，山寒五月仍披裘。饥乌拉沓抢驿楼，迎人山鬼声啾啾。残月炯炯明吴钩，竹床无眠起自讴。
宿顺昌
作者：吴国伦
朝代：明
体裁：五言律诗

三舍昭阳道，其如风雨何。白云春望合，芳草暮寒多。造次停车骑，萧疏向薜萝。山城更漏永，敧枕问明河。
寄怀子与
作者：吴国伦
朝代：明
体裁：七言律诗

故人幽思白云同，只怪新诗病后工。看菊屐停三径里，采莼舟泛五湖东。尺书迢递缄秋色，斗剑凭陵倚暮空。我亦倦游归未早，可能双翼比晨风。
将至武夷以诗促季狂并约沈郭二子
作者：吴国伦
朝代：明
体裁：七言律诗

武夷明日是中秋，迟尔还携二客游。薜荔岩悬千古月，桃花洞入五溪舟。仙人委佩青霞落，词客挥毫白雪流。佳节名山如可负，却从何地觅丹丘。
小函谷关
作者：吴国伦
朝代：明
体裁：五言律诗

重岩新设险，一旅独当关。饮马江流细，扬旗石影閒。天威行万里，使节领诸蛮。勿讶青牛度，遥瞻紫气还。
庚戌秋纪事三首
作者：吴国伦
朝代：明

将相交欢自一时，圣朝威福岂全私。当关已尽吞胡气，压境犹称入贡期。塞外橐驼燕士女，林间鸟鹊汉旌麾。郊原入夜号新鬼，却恨军前插羽迟。渔阳鼙鼓动神京，大将重开细柳营。锡命时时三殿下，烽烟夜夜七陵惊。芙蓉剑口星文乱，霹雳车前杀气横。解道《阴符》能破虏，阵云偏自竹宫生。天威赫赫震离宫，极目郊关万室空。整旅未申司马法，捷书频请贰师功。玉门关险无传檄，武库兵陈已挂弓。自是汉家饶王气，诸陵依旧朔云中。
庚戌秋纪事三首·其一
作者：吴国伦
朝代：明

将相交欢自一时，圣朝威福岂全私。当关已尽吞胡气，压境犹称入贡期。塞外橐驼燕士女，林间鸟鹊汉旌麾。郊原入夜号新鬼，却恨军前插羽迟。
庚戌秋纪事三首·其三
作者：吴国伦
朝代：明

天威赫赫震离宫，极目郊关万室空。整旅未申司马法，捷书频请贰师功。玉门关险无传檄，武库兵陈已挂弓。自是汉家饶王气，诸陵依旧朔云中。
庚戌秋纪事三首·其二
作者：吴国伦
朝代：明

渔阳鼙鼓动神京，大将重开细柳营。锡命时时三殿下，烽烟夜夜七陵惊。芙蓉剑口星文乱，霹雳车前杀气横。解道《阴符》能破虏，阵云偏自竹宫生。
得元乘书
作者：吴国伦
朝代：明

已道还江县，犹然滞海门。别来新鬼哭，书至故人存。万死悬兵力，孤忠藉主恩。岂无排难意，畏路不堪论。
戎湖洞
作者：吴国伦
朝代：明
体裁：五言律诗

何年疏地肺，一径取天台。流水穿厨过，飞云拥坐来。石犀浑欲吼，山鬼误相猜。变幻看浮世，何如此泛杯。
成皋怀古
作者：吴国伦
朝代：明
体裁：七言律诗

并辔荒郊览物华，春风何处足桑麻。孤城北枕崤关险，断壁中悬泛水斜。野戍重开新战垒，穴居曾是古田家。一区楚汉争雄地，鸡犬无声自落花。
散花洲
作者：吴国伦
朝代：明
体裁：五言律诗

一区芳草色，云是散花洲。无复周郎反，惟应汉水流。云生西塞麓，月隐大江舟。旌宿依渔岸，寒鸦噪未休。
散花洲
作者：吴国伦
朝代：明
体裁：五言律诗

一区芳草色，云是散花洲。无复周郎返，惟看汉水流。寒生西塞麓，月隐大江舟。旅宿依渔岸，寒鸦噪未休。
文笔峰
作者：吴国伦
朝代：明
体裁：七言律诗

天削孤峰粤道遥，峰文幻作五花飘。怪来真气藏云笈，时吐灵光烛斗杓。鳌脊烟生黎婺降，蜃楼波喷海神朝。分明万仞南天柱，何用称吴植汉标。
春江词四首·其一
作者：吴国伦
朝代：明
体裁：乐府曲辞

楼头小妇拭春衣，昨日看花今日稀。暮雨偏深碧草色，东风不送王孙归。
春江词四首·其三
作者：吴国伦
朝代：明
体裁：乐府曲辞

折柳溪头闻杜鹃，灌花台上望归船。不争十日花禁老，奈可三春柳未眠。
春江词四首·其二
作者：吴国伦
朝代：明
体裁：乐府曲辞

繁花几树傍江浔，荡桨回看似锦林。片片落浮江面去，枝头谁见可怜心。
春江词四首·其四
作者：吴国伦
朝代：明
体裁：乐府曲辞

今春江色胜前春，桃李花时作意新。落尽未归游冶子，看来愁杀浣纱人。
暮秋感怀三首
作者：吴国伦
朝代：明

将相交欢日，应分圣主忧。民劳过赪尾，客策下焦头。鼓角严深夜，山川惨暮秋。当年贾生泪，不为感淹留。胡海惊飞檄，朝廷议徙薪。登台图騕袅，虚阁待麒麟。急难征兵远，疮痍转饷频。共愁车马地，歌管自平津。戚里纷丝竹，侯家盛绮罗。时艰民力尽，世赏国恩多。驰道仍骖乘，严城向枕戈。北风吹不歇，萧瑟楚狂歌。
暮秋感怀三首·其一
作者：吴国伦
朝代：明

将相交欢日，应分圣主忧。民劳过赪尾，客策下焦头。鼓角严深夜，山川惨暮秋。当年贾生泪，不为感淹留。
暮秋感怀三首·其三
作者：吴国伦
朝代：明

戚里纷丝竹，侯家盛绮罗。时艰民力尽，世赏国恩多。驰道仍骖乘，严城向枕戈。北风吹不歇，萧瑟楚狂歌。
暮秋感怀三首·其二
作者：吴国伦
朝代：明

胡海惊飞檄，朝廷议徙薪。登台图騕袅，虚阁待麒麟。急难征兵远，疮痍转饷频。共愁车马地，歌管自平津。
柯山园·其一
作者：吴国伦
朝代：明
体裁：五言律诗

买舟三百里，江上见柯山。古径双桥外，方塘万木间。入门花石喜，留客水云閒。若与王猷共，山阴那得还。
柯山园·其三
作者：吴国伦
朝代：明
体裁：五言律诗

丛篁开作径，灌木不知年。未解亭相错，翻疑地屡迁。烹葵支旧鼎，种树续新编。总失干时计，端居亦晏然。
柯山园·其二
作者：吴国伦
朝代：明
体裁：五言律诗

性僻耽幽胜，风云奈汝何。寄情都不浅，乘兴一相过。宛转看亭榭，阴森坐薜萝。移樽从所适，山鸟自为歌。
柯山园·其四
作者：吴国伦
朝代：明
体裁：五言律诗

散步出幽篱，群芳送酒卮。隔城严漏下，近寺暝钟迟。秉烛云生榻，停歌月满池。不禁酣欲卧，敢谓老能诗。
樱桃花
作者：吴国伦
朝代：明

御苑含桃树，花开作雪看。谁移荒署里，偏助早春寒。逞素愁金谷，垂珠迟玉盘。不知萧颖士，何意独相残。
次奢香驿因咏其事
作者：吴国伦
朝代：明

我闻水西奢香氏，奉诏曾谒高皇宫。承恩一诺九驿通，凿山刊木穿蒙茸。至今承平二百载，牂牁僰道犹同风。西溪东流石齿齿，呜咽犹哀奢香死。中州男儿忍巾帼，何物老妪亦青史。君不见蜀道之辟五丁神，犍为万卒迷无津。帐中坐叱山川走，谁道奢香一妇人。
歌风台
作者：吴国伦
朝代：明
体裁：七言律诗

何年衣锦帝乡回，父老犹能指汉台。宝剑尚留千古色，翠华曾拥万灵来。沛宫卮酒欢相属，芒砀星辰黯不开。欲问楚歌谁更似，大风萧瑟使人哀。
江南曲二首·其一
作者：吴国伦
朝代：明
体裁：乐府曲辞

江南行采莲，莲露如珠泻。白鸟翔其上，游鱼戏其下。
江南曲二首·其二
作者：吴国伦
朝代：明
体裁：乐府曲辞

江南行采莲，莲花曜朝日。素腕刺船来，朱唇唱歌出。
汴中值雪
作者：吴国伦
朝代：明
体裁：五言律诗

三日夷门雪，天寒雁未归。却惊新旅鬓，重揽旧宫衣。河水悬如立，城云冻不飞。梁园客已散，风景独依依。
泛九曲溪
作者：吴国伦
朝代：明
体裁：古风

林端日已歇，心赏未云足。言携武夷君，泛此云溪曲。
流河驿晚眺
作者：吴国伦
朝代：明

日落湖光隐，沙寒雨气侵。长天送远目，去鸟促归心。枫叶早霜下，芙蓉秋水深。贾帆飞树杪，渔网集亭阴。鸥狎中流楫，鸦栖隔浦林。凉飙起高树，一为爽凡襟。
济州南池
作者：吴国伦
朝代：明
体裁：五言律诗

瀑水侵阶上，危亭背郭开。分荷移小艇，取石坐深苔。地迥秋阴合，轩空野色来。谁能共心赏，怀古正徘徊。
济渎
作者：吴国伦
朝代：明
体裁：五言律诗

瀹济从王屋，重源百里通。由来浮磬出，只与滥觞同。玉漱西山脉，珠腾北海宫。古今严渎祀，一勺是神功。
济渎
作者：吴国伦
朝代：明
体裁：五言律诗

瀹济从王屋，重源百里通。由来浮磬出，只与滥觞同。玉漱西山脉，珠腾北海宫。古今严渎祀，一勺自神功。
海棠
作者：吴国伦
朝代：明

仙署名花海国移，半开风雨倍含姿。红妆向客寒犹腻，翠幔留春艳不支。欹侧漫同妃子醉，婆娑解乞沈郎诗。梁园多少青阳景，妒煞君家赤玉枝。
燕京篇
作者：吴国伦
朝代：明
体裁：五言排律

拟赋燕京胜，三都未足誇。霸图雄雁塞，古戍扼龙沙。北谷回阳令，西山拥帝家。天平恒岳迥，地险蓟门赊。秦楚惭鸡口，侯王属犬牙。重城开御气，双阙倚明霞。芳树华阳馆，高台易水涯。谈天曾碣石，望海即琅琊。带甲环三辅，梯航走八遐。风云森剑佩，雨露足桑麻。紫陌新丰酒，红楼宛洛花。轻尘飞白练，旭日丽青緺。雪色并儿剑，星杓汉使槎。羽林矜节侠，戚里竞纷奢。接轸趋长乐，扬鞭过狭斜。悲歌逢击筑，斥堠警鸣笳。七校传清跸，诸陵望翠华。竖儒何寂寞，抱影独长嗟。
王屋歌
作者：吴国伦
朝代：明
体裁：古风

何处洞天三十六，小有仙人住王屋。王屋底柱遥相望，真气高蟠太行腹。上凌二曜开天坛，下涌双泉疏地轴。滴乳缤纷薤叶垂，飞峦合沓莲花矗。壁老轩皇来采芝，岩馀夏后曾刊木。虚空匠出金银台，辐辏规成子午谷。五色灵光夜夜朝，道人争讶龙衔烛。攀跻直造虚皇宫，千山万山都拱伏。拂鼎重然西国香，调琴自奏神弦曲。虚皇授我太乙丹，使我颜童发再绿。须臾笙笛响空中，起驭赤螭骖白鹿。俯观四海一蹄涔，安见九州非粒粟。卷石昆崙点大荒，黄河东走不盈掬。向来虚诵五千言，谁道芜言是真箓。河上老子浮丘生，八极归来王屋宿。
由汉口入郢二首·其一
作者：吴国伦
朝代：明
体裁：五言律诗

汉水几千曲，飞流自陇西。到来云梦阔，翻觉楚云低。积潦平江县，垂杨匝古堤。踏春游女出，髣髴浣纱溪。
由汉口入郢二首·其二
作者：吴国伦
朝代：明
体裁：五言律诗

前山雨忽霁，春色竟陵多。古树蒙丹壑，平沙上白波。却醒神女梦，来听郢人歌。风物应留赏，飞帆莫漫过。
病中答曹有卿参政
作者：吴国伦
朝代：明

自失中原路，夷犹瘴海边。病依山鬼卧，穷得故人怜。白发亲蛮俗，丹心老戍烟。南征有铜柱，谁记伏波贤。
登分署后山小饮·其一
作者：吴国伦
朝代：明
体裁：六言诗

城郭家家厌雨，山川面面出云。天畔老夫独坐，阁中野色平分。
登分署后山小饮·其二
作者：吴国伦
朝代：明
体裁：六言诗

樽尽万山垂暮，汀深五月如秋。薄雾将舒忽卷，醉翁欲去还留。
登将军山绝顶
作者：吴国伦
朝代：明
体裁：七言律诗

非关性僻耽丘壑，何事猿腾绝顶过。千岭遥翻红日出，万松深护白云拖。雄图尚说争蛮触，猛气惊看印薜萝。满眼巉岩烟雾冷，好将谈笑释干戈。
登晴川阁
作者：吴国伦
朝代：明
体裁：七言律诗

大别山头汉水横，层台高阁暮云平。数峰天外洪山塔，万顷波前鄂渚城。飞睇欲穷吴楚胜，放歌聊寄古今情。惟应矶畔垂纶者，人世风波总不惊。
登黄鹤楼二首
作者：吴国伦
朝代：明
体裁：七言律诗

层楼极目楚天孤，骑鹤仙人漫有无？城郭万家罗胜地，江山千载见雄图。风生秋水蒹葭乱，日落晴沙鹳雀呼。白首不禁怀古意，一轩明月坐冰壶。
百泉游览
作者：吴国伦
朝代：明
体裁：五言排律

浑浑灵源辟，功非禹凿艰。乾坤一勺水，今古百门山。入谷惊风雨，淩虚俨佩环。御云风细细，漱石泻潺潺。玉溅鲛人泪，星潆织女鬟。乱纹吹翠壁，空影射元关。缨笑沧浪濯，珠争合浦还。吟龙湍未稳，跃鲋藻俱閒。剑卓双虹外，琴横万籁间。临流苏病骨，抚景涤愁颜。江汉津难问，濠梁迹可攀。冷然幽意足，长啸俯人寰。
睢水候舟
作者：吴国伦
朝代：明
体裁：五言律诗

此行心屡折，骑马问津还。咫尺符离道，迷茫睢水间。浪中寒白日，树底落青山。一片风帆影，飘飘不可攀。
碙洲吊古二首
作者：吴国伦
朝代：明

一旅南巡瘴海边，孤洲丛樾系楼船。从容卷土天难定，急难防胡地屡迁。丹凤未传行在所，黄龙虚兆改元年。当时血战潮痕在，常使英雄涕泫然。海门鲸浪吸碙洲，诸将当年扈跸游。赤岸至今迷御辇，苍梧何处望珠丘。行朝草树三千舍，故国腥臊百二州。争死厓山无寸补，独余肝胆壮东流。
碙洲吊古二首·其一
作者：吴国伦
朝代：明

一旅南巡瘴海边，孤洲丛樾系楼船。从容卷土天难定，急难防胡地屡迁。丹凤未传行在所，黄龙虚兆改元年。当时血战潮痕在，常使英雄涕泫然。
碙洲吊古二首·其二
作者：吴国伦
朝代：明

海门鲸浪吸碙洲，诸将当年扈跸游。赤岸至今迷御辇，苍梧何处望珠丘。行朝草树三千舍，故国腥臊百二州。争死厓山无寸补，独余肝胆壮东流。
碧云洞
作者：吴国伦
朝代：明
体裁：五言律诗

何意盘江外，乾坤更一丘。却令骢马使，早为碧云留。煮石颜堪驻，巢松迹故幽。种瓜成五色，不忝邵平侯。
秋夜同周子徵珠江泛月
作者：吴国伦
朝代：明
体裁：古风

良夕岂易逢，奇游夙所慕。暝阴薄层城，浮云莽相赴。须臾明月生，澄空皎如素。纵艇随轻潮，披衣下纤露。髣髴海市通，相将天河渡。中有弄珠人，亭亭出烟雾。微飔动鸣环，绰约清虚步。手裂双扶桑，化作千琪树。幻景良若斯，翛然启冥悟。
秋日匡山
作者：吴国伦
朝代：明
体裁：五言律诗

采采涉江去，芙蓉秋水寒。如何杂佩色，难共美人看。洒泪题云锦，含情束素纨。不知彭蠡雁，曾得到长安。
秋日湖上杂咏
作者：吴国伦
朝代：明
体裁：五言律诗

鹭立湖心石，鱼吹浦口莎。数峰排雾出，一苇信风过。落日残红蓼，新霜变绿荷。客星从耿耿，无复照烟蓑。
竹里馆诗
作者：吴国伦
朝代：明
体裁：七言排律

竹里名依华子冈，何年移傍此君堂。鲜筠裛露丹珠细，劲节淩霄绿玉长。数亩繁阴飘陆海，万竿疏雨过潇湘。樽邀梁孝园中月，袖拂元卿径里霜。羌笛未裁龙竞奏，秦箫欲截凤毛翔。㛹娟隔幔琴徽冷，葱茜临池水脉香。居士风流还洛下，故人消息半山阳。异时看去同谁好，独有王猷兴更强。
芦沟桥
作者：吴国伦
朝代：明
体裁：古风

回车蓟北门，饮马桑乾水。宛宛青龙桥，颓波逝如驶。矫首望帝居，宫殿错如绮。飘风忽西至，黄沙蔽天起。不见郭生台，叹息张华里。喧喧行路人，日昃去未已。顾我志已荼，徘徊在河涘。
苏小小墓
作者：吴国伦
朝代：明
体裁：五言绝句

我裁锦绣段，郎洒蔷薇水。一顾两相当，持为合欢被。
苏门即事
作者：吴国伦
朝代：明
体裁：古风

太行出云云尽黑，一雨须臾山改色。偶自西河愬卫源，搴帷已入周鄘国。鄘国如丸弹九州，云林窅窕山蹊仄。村畴回薄小江南，井邑萧疏自河北。共伯逍遥失岁年，孙登坐啸凌苍烟。仙人不作名山主，终古苏门抱百泉。百泉涧底珠花旋，烛地涵空一镜悬。有客临流不敢照，昔游绿鬓今华颠。
荅宗良
作者：吴国伦
朝代：明
体裁：七言绝句

何人吹笛楚江湾，楚客天涯逐未还。隔水未闻杨柳曲，梅花一夜满西山。
莫愁乐二首·其一
作者：吴国伦
朝代：明
体裁：乐府曲辞

家对石城楼，门前溪水流。何处冶游子，低声唤莫愁。
莫愁乐二首·其二
作者：吴国伦
朝代：明
体裁：乐府曲辞

少年且勿喧，但听莫愁歌。可怜今夜月，如此莫愁何。
落梅叹
作者：吴国伦
朝代：明

忽忽春无力，梅花作雪飞。谁能万里外，闻笛不思归。
襄阳乐三首·其一
作者：吴国伦
朝代：明
体裁：乐府曲辞

襄阳诸女儿，自负倾城色。逢郎大堤南，蹋歌大堤北。
襄阳乐三首·其三
作者：吴国伦
朝代：明
体裁：乐府曲辞

女萝附长松，不自知微薄。因郎岁寒姿，绸缪永相托。
襄阳乐三首·其二
作者：吴国伦
朝代：明
体裁：乐府曲辞

大堤十五女，临街学数钱。何当沽酒客，调笑酒炉边。
西湾晚棹
作者：吴国伦
朝代：明
体裁：五言律诗

一水南湖外，逶迤白石门。鸣榔穿曲涧，排荇入深村。万树中流合，群山落照昏。正愁高兴尽，渔父过清樽。
赠杨公临刑诗
作者：吴国伦
朝代：明

食禄分忧士，怜君独处难。囊头追孟博，断舌继常山。雪映心犹赤，风吹骨愈香。伤心千古恨，挥泪洒斜阳。
赵中丞招饮江汉楼作
作者：吴国伦
朝代：明
体裁：七言律诗

官阁新成楚望偏，舳舻衔尾障晴川。自来南郡登高处，绝似昆明习战年。万里天浮江汉入，双城地夹斗牛悬。元戎不浅匡时意，酾酒重歌宝剑篇。
过七盘岭
作者：吴国伦
朝代：明

驱马度层岭，马鸣知夌轲。欲舒千里足，其奈七盘何。
过五郎矶
作者：吴国伦
朝代：明

黄龙洲前雪浪飞，浪花叠作五郎矶。小艇纵横截洄洑，张网捕鱼一何速。造次经过不知险，坐爱山衣绿如染。闲情沙鸟俱悠悠，万古如斯江汉流。
过层台驿
作者：吴国伦
朝代：明

野潦奔鸣石径斜，疏林残日见田家。编篱半护邛王竹，筑坞新移望帝花。荒徼万山连蜀道，远人重译问京华。乡音断绝愁如梦，何处风高急暮笳。
过柘城
作者：吴国伦
朝代：明
体裁：五言律诗

入市疑村落，疏阳隐暮笳。河吞株野尽，城逐柘沟斜。暝日疏烟火，春风煖物华。微官已素食，问俗转堪嗟。
过白厓驿（驿故阿落密地）
作者：吴国伦
朝代：明

箐林幽窕石巃嵷，永日驱驰辙未穷。驿道久通滇蜀使，居人犹杂汉夷风。厓间板屋依云架，塞外芒山入雨空。赤水宁辞三峡远，双鱼为寄楚江东。
过龙眼矶
作者：吴国伦
朝代：明
体裁：五言律诗

片石乱流中，岿然抗佛宫。诸天龙树表，万象蜃楼空。花雨都成雪，涛惊不为风。孤僧容膝处，应与海门通。
远游篇
作者：吴国伦
朝代：明
体裁：古风

一隅非我宅，九土安足州。迫厄从世人，四顾婴百忧。经营瓮盎间，区区欲何求。金石良易敝，曜灵忽以遒。白云启阊阖，飘然思远游。道逢赤松子，仙药为我投。举翼昆崙颠，息驾扶木丘。扶木挂东海，元气鼓洪流。下枝九阳伏，上枝一阳浮。神鱼戴五城，气吐金银楼。登楼瞰列缺，六漠何悠悠。始知泰初理，可与天地侔。
述志二首·其一
作者：吴国伦
朝代：明
体裁：古风

皇矣太初辟，清浊开鸿濛。人生贵且灵，受此天地中。四序若鳞次，陈迹藐易穷。岂伊一抔土，掩此七尺躬。没世名不称，宣尼志所恫。寸阴逝足惜，禹德弥以崇。抗志慕先民，謇予亶不聪。大猷广且穆，惟彼能者从。努力戒前路，艰哉一篑功。庶几耿耿微，可以令厥终。
述志二首·其二
作者：吴国伦
朝代：明
体裁：古风

黄鹤临当飞，徘徊视其翮。一举横四海，须臾万里隔。乌鸢集林莽，俯啄仰相吓。营营浊世儒，所志在干泽。处膏但自润，何辞服辕轭。美哉寥廓士，远游无遗迹。一羽轻侯封，九鼎重人国。遇合鲜常期，飘飘从所适。
述志诗
作者：吴国伦
朝代：明
体裁：古风

皇矣太初辟，清浊开鸿蒙。人生贵且灵，受此天地中。四序若鳞次，陈迹藐易穷。岂伊一抔土，掩此七尺躬。没世名不称，宣尼志所恫。寸阴逝足惜，禹德弥以崇。抗志慕先民，謇予亶不聪。大猷广且穆，惟彼能者从。努力戒前路，艰哉一篑功。庶几耿耿微，可以令厥终。
送姜太史节之使楚王
作者：吴国伦
朝代：明
体裁：五言排律

天子分桐叶，词臣下柏梁。共怜星是使，况乃玉为堂。江汉环宗国，风云护帝乡。居人思过沛，太史复浮湘。地险东南胜，藩盟带砺长。晴山开绛节，高浪出牙樯。六傅中原路，双锋北斗旁。缄书如有意，归雁自衡阳。
送子相移疾归广陵
作者：吴国伦
朝代：明
体裁：七言绝句

淮南落日半江明，江上寒潮万里生。遥夜怀人意无限，一帆秋雨傍芜城。
送庞中丞巡行五路屯盐
作者：吴国伦
朝代：明
体裁：五言律诗

群牧非虚让，天王已借筹。便宜搜粟令，清切负薪忧。万里鸣秦塞，双熊历禹州。归来慰宵旰，不齿富民侯。
送徐行父少参赴关内
作者：吴国伦
朝代：明

咸阳天下险，洛邑天下中，潼关睥睨周西东。君自三川历三辅，分陕经营王命同。登车慷慨千人雄，矫若八翼凌苍穹。左冯翊，右扶风，汉阙秦畿指顾通。为将匣里双龙剑，掷作天边二华峰。
送莫文学滇南典试
作者：吴国伦
朝代：明
体裁：七言律诗

横经雅化诸生范，捧檄俄趋万里游。天尽西南标汉柱，山悬金碧护梁州。文名却借青毡重，国士应同白璧收。不是千金价一顾，谁令荒服共骅骝。
送顾季狂方景武赴汪中之招
作者：吴国伦
朝代：明
体裁：七言律诗

十日山城醉浊醪，岁残犹复揽征袍。婆娑赠汝双龙剑，贫贱骄人五色毫。马上幔亭晴雪拥，春来幕府瘴烟高。探奇并倚空同啸，不忝元戎得二豪。
途中得吴中望书有感祖墓在嘉兴
作者：吴国伦
朝代：明
体裁：七言律诗

阙下仙班梦未回，白头相望远登台。马经芒部山烟过，雁带昆明瘴雨来。万里论心天咫尺，百年怀土日徘徊。离离高冢虹桥畔，犹是延陵王气开。
郢中杂歌四首
作者：吴国伦
朝代：明

自是兴王地，均沾汤沐恩。如何诸父老，斜日闭荒村。寝园三十里，嘉树郁苍苍。不有樵苏禁，谁知是帝乡。忆自分茅日，王田半郢疆。龙飞已三世，犹说内家庄。万户依南郭，倡家与酒家。东风吹不歇，愁杀竟陵花。
郢中杂歌四首·其一
作者：吴国伦
朝代：明

自是兴王地，均沾汤沐恩。如何诸父老，斜日闭荒村。
郢中杂歌四首·其三
作者：吴国伦
朝代：明

忆自分茅日，王田半郢疆。龙飞已三世，犹说内家庄。
郢中杂歌四首·其二
作者：吴国伦
朝代：明

寝园三十里，嘉树郁苍苍。不有樵苏禁，谁知是帝乡。
郢中杂歌四首·其四
作者：吴国伦
朝代：明

万户依南郭，倡家与酒家。东风吹不歇，愁杀竟陵花。
鄱阳湖
作者：吴国伦
朝代：明
体裁：七言律诗

欲向匡庐卧白云，官亭水色尽氤氲。千山日射鱼龙窟，万里霜寒雁鹜群。浪拥帆樯天际乱，星蟠吴楚镜中分。东南岁暮仍鼙鼓，莫遣孤舟逐客闻。
鉴江亭
作者：吴国伦
朝代：明
体裁：七言律诗

地近南荒万岭回，石亭斜倚鉴江开。乡心苦被蛮云结，客泪遥含海色来。六月孤城喧鼓角，千家落日闭蒿莱。炎方多难何时解，极目重溟转自哀。
铁船峰
作者：吴国伦
朝代：明

天风吹席挂庐峰，棹鼓无声云汉重。一自铁船飞不去，至今山泽吼双龙。
阁鸦行
作者：吴国伦
朝代：明

我行深入蛮王垒，蛮兵被毳行且呼。指点罗夷诸种落，延袤千里依皇图。历历重栅临断浦，堑垒木樵密如堵。刀耕余力射猎还，磔鸡赛鬼挝鞞鼓。蜀贾无时市枸酱，汉使不复问邛杖。枥外骄嘶笮马肥，围中醉拥僰姬唱。阁鸦回首复巅横，连云不断如长城。此中藏甲不知处，云是先朝霭翠营。霭翠曾悬列侯印，翊我高皇威独震。遥传一檄定西南，世世称藩无血刃。岂其苗裔食故疆，金紫蝉联泽未央。莫以弹丸夸险阻，修文天子今堂堂。
阁鸦行
作者：吴国伦
朝代：明

我行深入蛮王垒，蛮兵被毳行且呼。
指点罗夷诸种落，延袤千里依皇图。
历历重栅临断浦，堑垒木樵密如堵。
刀耕余力射猎还，磔鸡赛鬼挝鞞鼓。
蜀贾无时市枸酱，汉使不复问邛杖。
枥外骄嘶筰马肥，围中醉拥僰姬唱。
阁鸦回首复巅横，连云不断如长城。
此中藏甲不知处，云是先朝霭翠营。
霭翠曾悬列侯印，翊我高皇威独震。
遥传一檄定西南，世世称藩无血刃。
岂其苗裔食故疆，金紫蝉联泽未央。
莫以弹丸夸险阻，修文天子今堂堂。
阊门别吴叔嘉短歌
作者：吴国伦
朝代：明
体裁：古风

吴中少年多好文，澹交雅致无如君。绿发游踪半五岳，归来四壁沧江濆。忆从下雉一携手，乞吾片言长在口。我今东泛五湖来，十日三醉君家酒。酒酣欲别君奈何，阊门独立成悲歌。赠君卢敖之杖王乔舄，片云吴楚便相过。
阳江道中
作者：吴国伦
朝代：明

白骨平丘陇，非关地不毛。炊烟百里外，戍堞数峰高。处处闻蛮鼓，时时揽佩刀。暮穿乌石径，草树亦腥臊。
陶尚书邀游开元寺
作者：吴国伦
朝代：明
体裁：七言律诗

自投簪绂下承明，尊酒看山鹿驭轻。载客远随松径入，寻僧深叩石门行。春衣翠滴诸峰色，夕磬清流万壑声。梵殿书台零落尽，君家五柳独含情。
集新桥馆
作者：吴国伦
朝代：明
体裁：五言律诗

绕阁云如水，入门山满堂。烟扉生牖闼，空翠滴衣裳。石暝猿犹卧，松高鹤正翔。居然成野趣，不解是他乡。
雨中渡鄂江
作者：吴国伦
朝代：明
体裁：五言律诗

一叶看山棹，凌晨波浪开。烟横极浦暗，雨挟万峰摧。鸥鹭栖樊口，蛟龙撼鄂台。中流不知险，与客剧衔杯。
题浮玉亭
作者：吴国伦
朝代：明
体裁：五言律诗

石扼中流险，亭当一柱支。河山悬震荡，日月莽推移。岸树微茫出，风帆上下驰。望中吴楚尽，秋色最堪持。
饭水西驿
作者：吴国伦
朝代：明

相逢水西境，大半鬼为人。鸟言难可解，卉服日以亲。杂绘裹头锐如岳，铁距杈丫猛相剥。掉头不应舍长呼，望见前旌乱吹角。道傍侧目窥绣斧，将前复却舌尽吐。驿亭跽进燕麦羹，饱食且忘行役苦。
饭金鸡驿
作者：吴国伦
朝代：明

金鸡山头金鸡驿，空庭芳草平如席。瘴雨蛮云天杳杳，莫怪金鸡不知晓。问君远游将底为，脱粟之饭甘如饴。
饮王行甫苍苍阁醉题
作者：吴国伦
朝代：明
体裁：古风

临皋万户充南郭，中有词人读书阁。野客能乘野兴来，一览山川穷二鄂。山川佳气郁苍苍，白云黄鹤遥相将。庾亭南楼隔烟水，春申故垒平林塘。林塘烟水自今古，吴魏纷争谁足武。有酒且醉醉且歌，图麟画凤俱尘土。尘土从来易误人，偏君闭阁甘沈沦。为问江乡几知已，能令此地生精神。
高州杂咏
作者：吴国伦
朝代：明

粤南天欲尽，风气迥难持。一日更裘葛，三家杂汉夷。鬼符书辟瘴，蛮鼓奏登陴。遥夜西归梦，惟应海月知。
鸡鸣歌
作者：吴国伦
朝代：明
体裁：乐府曲辞

东方欲曙星皎皎，鸡人登坛望八表。三唱传呼曲未终，月散钟鸣天下晓。重城万树鸣乌鹊，六宫并奏钧天乐。
黄鹤楼
作者：吴国伦
朝代：明
体裁：七言律诗

黄鹤仙人去不回，汉家楼阁自崔嵬。千帆雨色当窗过，万里江声入座来。云梦天低湘女怨，洞庭叶下楚臣哀。西风何处闻长笛，乱落梅花到酒杯。
元旦试笔
作者：吴士玮
朝代：明
体裁：七言律诗

今朝随俗写宜春，未便商歌动四邻。浪说补天多炼石，空传潜地有神人。渔阳守戍师真老，蜀道招魂鬼又新。正恐江湖高枕处，夜深鸡犬亦踆踆。
初夏柬友人
作者：吴士玮
朝代：明
体裁：七言律诗

满庭青草讶檐齐，倚杖同谁病眼迷。象渚分龙云自合，鳌溪无蟹月空低。攒眉老子宁关酒，惊骨羁人重问骊。久擅南山从不借，君来别扫鉴湖西。
堕牙
作者：吴士玮
朝代：明
体裁：五言律诗

衰徵巳中岁，齿落岂相期。多智惭于马，贪心待至齯。醉花吟未稳，问月啸还奇。壮志何曾改，从人笑老痴。
寄子
作者：吴士玮
朝代：明
体裁：五言律诗

忍别思何处，临平下第辰。两湖容面热，独树守家贫。场屋无文字，衣冠即鬼神。可宁念衰老，岁晏在风尘。
岁暮思家
作者：吴士玮
朝代：明
体裁：五言律诗

偶滞天之涯，穷愁忘岁华。三年惟有泪，五十反无家。旅食同秋雁，归心愧暮鸦。不禁千里梦，夜夜到梅花。
岁暮杂咏·其一
作者：吴士玮
朝代：明
体裁：五言律诗

穆穆岁将晏，栖栖归未期。短衣乘日补，破牖任风吹。防世应如病，全生莫过痴。百年鼎鼎在，醒者欲何为。
岁暮杂咏·其七
作者：吴士玮
朝代：明
体裁：五言律诗

乘月望娄江，因风命小艭。斯人居北郭，寄傲在南窗。诺重黄金百，名齐白璧双。元龙虽豪气，一见巳心降。
岁暮杂咏·其三
作者：吴士玮
朝代：明
体裁：五言律诗

谩说他乡苦，他乡也自便。忘形黄阁老，得意白云篇。茗汁山中雨，垆香海外烟。出门狎邻叟，鹤嘴就衣牵。
岁暮杂咏·其二
作者：吴士玮
朝代：明
体裁：五言律诗

为客只如此，时时畏出门。林声寒鸟集，山影宿云屯。世味存鸡肋，生涯问犊裈。终朝惟静坐，大雪照黄昏。
岁暮杂咏·其五
作者：吴士玮
朝代：明
体裁：五言律诗

下榻苕溪上，芙容满户庭。忧时天欲堕，说剑日为停。古谊看凌汉，高谭喜建瓴。还君天禄去，藜火几时青。
岁暮杂咏·其八
作者：吴士玮
朝代：明
体裁：五言律诗

此夕独愁予，王孙亦索居。春归先岁底，腊尽稍更馀。淑气随开钥，辛盘见杂菹。来朝应鬓改，壮志复何如。
岁暮杂咏·其六
作者：吴士玮
朝代：明
体裁：五言律诗

名园时入想，家酿几回倾。鸟下枝头重，花开醉眼晴。怜才皆古意，悦客度新声。会得千秋事，风流起后生。
岁暮杂咏·其四
作者：吴士玮
朝代：明
体裁：五言律诗

忆自登高后，仙人若我招。从龙云不断，伏鹄气难销。仙橘藏封蒂，江鱼卖縳腰。安安好风景，唱唱小歌谣。
张韶州遗端砚答诗
作者：吴士玮
朝代：明
体裁：七言律诗

笔花五采梦频频，再拜高情赠结邻。南海片云分豹尾，西偏剩水割龙鳞。风回筱簜閒逾止，雨过芭蕉静绝尘。拂拭细书江海赋，谁言一字卖堪贫。
忆孙
作者：吴士玮
朝代：明
体裁：五言律诗

念汝兄弟好，别来谁解颐。应门相唤客，逢食各呼伊。是出牵衣问，今归掷果迟。太平仍可待，老少定欢随。
怀友
作者：吴士玮
朝代：明
体裁：五言律诗

我辈原无事，何难四远寻。布衾垂宇宙，芒屩下山林。出世惟多发，忧时但有心。边关烽堠急，直恐废高吟。
端午
作者：吴士玮
朝代：明
体裁：五言律诗

向来真寂历，谁复报佳辰。苜蓿空留客，菖蒲不醉人。环山梅熟雨，满室地生鳞。忆昔逢迎者，于今白发新。
竹枝词
作者：吴士玮
朝代：明
体裁：词

溪上鸳鸯太煞騃，三三五五濯波来。沙抟龟蟹欺鸡冠，溜急鱼虾夹蚌胎。
苦雨
作者：吴士玮
朝代：明
体裁：五言律诗

沈沈山县雨，霢霢熟梅天。对食心先饱，摊书坐屡迁。蚁檐皆见垤，蜗壁半涂涎。不出池塘蛤，殷勤伴独眠。
荔品·其一
作者：吴士玮
朝代：明
体裁：七言律诗

开门倚杖日曈昽，香送千岩万壑风。抱膝树根情巳适，枕流石上趣谁同。轻翻酒帽梨花白，遥见帘衣杮蒂红。不怕四闻箫鼓沸，前身领过蕊珠宫。
荔品·其七
作者：吴士玮
朝代：明
体裁：七言律诗

名果分尝及二毛，未曾下咽豫挥毫。明霞照水盘中玉，甘露翻为舌上涛。姊妹娇花怜并蒂，弟兄幽鸟有同袍。奇情赋了无人会，除是兰陵卖酒豪。
荔品·其三
作者：吴士玮
朝代：明
体裁：七言律诗

呼来竹里吃时新，果识清香白蜜真。愿得几回饱欲死，尽将百万买堪贫。初鲜味合江瑶柱，久窨尊倾石冻春。笑谓居停金玉道，蔡家图谱欠精神。
荔品·其九
作者：吴士玮
朝代：明
体裁：七言律诗

攒食争先兴未阑，大家评跋质青山。白嗔薝卜连唇涩，红笑槟榔著齿殷。促膝雅尊盘席饮，辟人深户映花栏。怀中不律空閒过，草木春秋删又删。
荔品·其二
作者：吴士玮
朝代：明
体裁：七言律诗

龙目晶荧且漫题，蚌胎的皪满筐携。远人错认呼卢橘，词客因之赋病梨。撇却持螯金琥珀，想来扪虱水玻璃。夜深常得催诗候，月落初声两岸鸡。
荔品·其五
作者：吴士玮
朝代：明
体裁：七言律诗

交嘉朱紫烂盈筐，爱吃何如细品尝。要识味全须带露，无疑色好似经霜。破除迁客阴阳火，毂辘词人锦绣肠。日到朗园吟数过，声名为感齿牙香。
荔品·其八
作者：吴士玮
朝代：明
体裁：七言律诗

乐土炎方别有天，不惟百果荔争先。三收蔗课糖赢米，万顷鱼秧海作田。蚝柱波皴愁鬼脸，桐城日铸霸王鞭。五陵游侠皆年少，惯使通番吕宋钱。
荔品·其六
作者：吴士玮
朝代：明
体裁：七言律诗

荷墅松风最可怜，小池片石任高眠。灵山倒接青棠影，丹荔平烧绿野烟。棹转湖心波滟滟，鱼游浦面叶田田。倏逢仙子霞墩上，喜过洪厓左拍肩。
荔品·其十
作者：吴士玮
朝代：明
体裁：七言律诗

翠微丽瞩此新亭，醉客时倾碧玉瓶。河鸟一双眠渚白，海螺数点接天青。泉通屋脊晴疑雨，月到岩头醉又醒。廿载重来图画里，乱吞丹荔不曾停。
荔品·其四
作者：吴士玮
朝代：明
体裁：七言律诗

红颜朱果醉酕醄，虎视鲸吞兴更豪。颗落火云排孔雀，核堆绣字作蛴螬。盲风酸雨留华屋，短榻长笺放弱毫。却笑杜陵馋未得，蜀人举赠只樱桃。
赋得萧郎
作者：吴士玮
朝代：明
体裁：七言绝句

南山日暖北山凉，两岸花开一岸香。却怪有情梁上燕，教人好语到萧郎。
赠龙华寺玄宗住持
作者：吴士玮
朝代：明
体裁：七言律诗

郭外招提古木林，山门一啸遇知音。题诗青竹皆无语，拄杖苍苔各有心。夜送神灯常北炤，江县螺髻独南临。閒来幽赏殊难遍，他日犹凭梦里寻。
过文江谒少保邹南皋先生赋赠
作者：吴士玮
朝代：明
体裁：七言律诗

四十馀年社稷身，东山云物独教亲。到来天地伤多事，归去江湖尚有人。一疏曾闻摧虎豹，千秋已见上麒麟。为园深谷无他好，但种葵花就日新。
过景福庵
作者：吴士玮
朝代：明
体裁：五言律诗

旅中嫌久病，行药到禅关。日落常归鸟，云閒不蔽山。尘劳无念了，般若即时还。兀坐忘身世，青天度白鹇。
遣怀
作者：吴士玮
朝代：明
体裁：七言律诗

摩空独鹄浑如盖，出岫孤云更似轮。米汁巳防涓滴醉，水精相戒齿牙嗔。情知旧雨非新雨，病过初春及末春。药石千金犹不贵，向来地主属何人。
闻钱孝直陈情俞旨将父归里志喜寄赠二首·其一
作者：吴士玮
朝代：明
体裁：五言律诗

江上双青眼，因风到掖垣。谁知返戈力，方遂舞衣欢。云散江楼迥，春生水国宽。皇恩终可恃，披腹尽琅玕。
闻钱孝直陈情俞旨将父归里志喜寄赠二首·其二
作者：吴士玮
朝代：明
体裁：五言律诗

地偏留朗月，林响属飞泉。老去闻奇事，欢来可尽年。雁行看竞爽，鱼素识沈绵。星纬原无秘，曾为海客传。
陆侍御湖上涵虚阁落成
作者：吴士玮
朝代：明
体裁：七言律诗

空明无处不宜人，柱史楼台喜更新。能事漫酬千载愿，閒情且傍十洲亲。山来座右时为主，月到湖头亦作宾。莫惜倚阑同啸傲，题诗王翰在南邻。
除夕
作者：吴士玮
朝代：明
体裁：古风

守岁为团圆，曰余独远客。酌酒至三更，两岁分一夕。庭烧榾柮红，地画平安白。鸡鸣带雨声，愁绝文章伯。
雨中怀孝廉杨元章·其一
作者：吴士玮
朝代：明
体裁：七言绝句

萧斋有客思无涯，雨浸梅根雪压花。忽记玉山颓未得，美人作意试琵琶。
雨中怀孝廉杨元章·其二
作者：吴士玮
朝代：明
体裁：七言绝句

纤手双鬟拍拍成，佳人催到不呼名。天边鸿雁如相助，调转潇湘又几声。
题画梅送毛君之武林
作者：吴士玮
朝代：明
体裁：七言绝句

磅礴无人兴自豪，香风为我拂霜毫。几回细写孤山影，绝似西陵第一桥。
赠郑抚夷兄弟平茶山寇
作者：吴士珽
朝代：明

应嫌兵食犯民秋，自裹乾糇系马头。寇遁人还烟灶畔，饥童争拾异乡麰。
题县八景 其一 金鸡春晓
作者：吴士耀
朝代：明

孤城北面与山齐，山蔼苍苍度晓鸡。报得浈州春信早，户思弦诵野呼犁。
题县八景 其七 柑榄松风
作者：吴士耀
朝代：明

干霄古木上蟠龙，响根禅林和晚钟。历尽炎寒多岁月，森林共仰大夫封。
题县八景 其三 江头渔聚
作者：吴士耀
朝代：明

芦花江畔钓舟轻，欸乃歌狂浃隐情。不著衣冠空世代，海天摇曳一蓑清。
题县八景 其二 仓冈夕照
作者：吴士耀
朝代：明

仓麓云侵古渡头，前山影带碧波浮。歌声何处迎归客，风度牛羊一笛秋。
题县八景 其五 洲渚流芳
作者：吴士耀
朝代：明

绥水茫茫夹右洲，沙瑩遥带远山浮。洲名试听呼谁氏，颂德于今二百秋。
题县八景 其五 洲渚流芳
作者：吴士耀
朝代：明
体裁：七言绝句

绥水茫茫夹右洲，沙莹遥带远山浮。洲名试听呼谁氏，颂德于今二百秋。
题县八景 其六 丘林梅月
作者：吴士耀
朝代：明

冰姿只合对蟾光，懒向繁华竞斗妆。开向百花头上早，春风不改旧时香。
题县八景 其四 贞山雨霁
作者：吴士耀
朝代：明

龙池润洒遍贞岷，霁色初开入望新。野老莫愁天不雨，文仙原是作霖人。
题县八景·金鸡春晓
作者：吴士耀
朝代：明

孤城北面与山齐，山蔼苍苍度晓鸡。报得浈州春信早，户思弦诵野呼犁。仓麓云侵古渡头，前山影带碧波浮。歌声何处迎归客，风度牛羊一笛秋。芦花江畔钓舟轻，欸乃歌狂浃隐情。不著衣冠空世代，海天摇曳一蓑清。龙池润洒遍贞岷，霁色初开入望新。野老莫愁天不雨，文仙原是作霖人。绥水茫茫夹右洲，沙瑩遥带远山浮。洲名试听呼谁氏，颂德于今二百秋。冰姿只合对蟾光，懒向繁华竞斗妆。开向百花头上早，春风不改旧时香。干霄古木上蟠龙，响根禅林和晚钟。历尽炎寒多岁月，森林共仰大夫封。
舟阻汉口
作者：吴士良
朝代：明
体裁：五言绝句

朝发武昌城，信宿汉江口。明月谁可亲，依依数株柳。
题仙岩
作者：吴士骥
朝代：明
体裁：五言律诗

绝栈浮晴霭，磨崖极目赊。飞檐擎逝水，坐鸟话平沙。棋押波心月，瀑溅木末花。仙真何处是，尘世即烟霞。
山居即事
作者：吴夔
朝代：明
体裁：五言绝句

飒飒树头风，山犬吠不已。呼童启柴扉，明月照溪水。
江水
作者：吴大经
朝代：明
体裁：五言绝句

霞明江水净，潮落江帆急。白鸟趁斜阳，衔鱼沙渚立。
涿州
作者：吴天泰
朝代：明
体裁：七言绝句

寂寂楼桑村下路，王孙贩屦竟何之。豫州若向幽燕起，子干应为帝者师。
示族子
作者：吴天泰
朝代：明
体裁：古风

人生各分定，如面异黔晰。读书求仕宦，运数杳莫测。不如事田䱷，勤苦但食力。我家本清门，中叶浸流失。相将习游閒，遂乃离朴质。流览五服遥，颇喜见诸侄。水国采菱鱼，陆海种粳秫。上可奉高堂，俛足宁家室。少游尝有言，款段与下泽。乡里称善人，庶几念祖德。
题周仲吉画
作者：吴天泰
朝代：明
体裁：古风

雪色满天地，扁舟傍深谷。危峰入层云，幽意动遐瞩。溪桥冻未澌，老鹤立寒木。
和荅同年徐丰厓
作者：吴天祐
朝代：明
体裁：七言律诗

劳生会晤岂易得，别十五年方一来。故人几人道相合，今夕何夕尊同开。感君情深愈于旧，使我乐极翻成哀。天空月明耿长夜，梧叶萧萧飞露台。
朱美之携酒过话
作者：吴太冲
朝代：明
体裁：七言律诗

绿阴丛里放玫瑰，石几相延坐碧苔。百里双瓶春酒酿，一年几个故人来。厨丁细切溪头笋，稚子贪争屋角梅。信道朱游能折鹿，谭经且喜得相陪。
紫箫仙籁
作者：吴奎
朝代：明
体裁：七言律诗

古寺幽栖不记年，悬崖翠竹蔼苍烟。云深频度吹笙客，山迥常过引凤仙。绿野放歌闻牧笛，疏林清韵杂鸣蝉。只今无复箫韶响，空剩拖岚草树铉。
一丛花·夏夜宿小蓬莱对月不寐
作者：吴子孝
朝代：明
体裁：词

玻璃窗影薄于冰。月色满空庭。夜阑别馆无人到，吹绣幕、杨柳风清。幽兴难穷，徘徊竹径，草上露华凝。閒挥玉麈练衫轻。坐久觉凉生。只疑潇洒非尘境，洞门外、雪坠盈盈。捣药宫前，游仙枕上，寒逼梦难成。
临江仙 其一 荷花
作者：吴子孝
朝代：明
体裁：词

江上相逢烟漠漠，沙禽两两鸣秋。红妆照影不知羞。凌波罗袜小，微见玉搔头。露湿仙姿尘不染，水晶宫里神留。江南江北暮增愁。弄珠翔碧落，不上洞庭舟。
临江仙 其二 荷花
作者：吴子孝
朝代：明
体裁：词

寂寞小池凉雨后，美人团扇知秋。玉容红沁见时羞。倚风如解佩，映水怕抬头。隔浦天香如袅袅，多情欲去还留。月明波冷不胜愁。采芳何处唱，试听木兰舟。
减字木兰花
作者：吴子孝
朝代：明
体裁：词

青山无数。云拥金昌亭下路。十月溪堂。竹外梅花已试香。嘉宾旨酒。笑指青山来献寿。百岁平安。人共梅花老岁寒。
减字木兰花·送友使武林
作者：吴子孝
朝代：明
体裁：词

西湖春好。胜事莫教辜负了。画舫清讴。柳暗花明水似油。六桥东畔。应有游人来共看。玉节珠袍。天遣仙郎下九霄。
初春过张子言
作者：吴子孝
朝代：明

青鸾峙海峤，寂寞子云居。大隐非人外，微言乃道初。兰薰朱阁小，花气玉琴虚。白石饥堪饭，逢君意不疏。
千秋岁引
作者：吴子孝
朝代：明
体裁：词

朱夏初临，薰风渐扇。永日画堂消香篆。间身长狎水中鸥，芳辰恰睹梁间燕。举玉卮，歌金缕，春无限。六十年华人正健。绀鬓红颜犹未变。兰玉盈庭闾里羡。袅袅红生槛上云，垂垂柳散风中线。太平时，清和节，长生宴。
卧疾丛桂园
作者：吴子孝
朝代：明

乍遘冥景临，已惊玄发素。岂伊蒲柳姿，犹忝金门步。紫殿惭华缨，凄风洒官树。遂婴采薪忧，具臣旷天务。自省玄尚白，还嗟时渐暮。初旭偃荆扉，山樊淡轻雾。行药循方池，寒波欲成冱。感兹日月流，苦为簪组误。墟菊挺残英，庭松悦零露。负喧有深怀，饮冰非前惧。栖迟此中园，弥贱纷华暮。
喜迁莺
作者：吴子孝
朝代：明
体裁：词

香雨霁，梦云残。携醉上春山。山花应笑客长閒。花好恰春阑。山下溪，流曲曲。随意草痕新绿。清歌相劝酒须乾。山色绕朱栏。
园居怀袁仪部补之时袁抱病
作者：吴子孝
朝代：明

空庭战凄叶，寒日下高原。虽家北阙下，白云常满园。风霁琴张静，池昏鸟语喧。茂陵方请告，悁忆奉清言。
归朝欢·春雪
作者：吴子孝
朝代：明
体裁：词

新岁郊原纤草碧。陡然寒甚同云密。雪花如掌逐狂飙，冰澌似玉流香陌。冻成天地白。江山万里都辉赫。泛兰舟、捲帘四望，佳景真奇特。江南二月非江北。茂苑千花当尽拆。天公有意厌尘氛，人间借作瑶台色。云岩天咫尺。山头老树鸦翻日。酒酣。时登高能，赋聊倩春风笔。
桂枝香·赏桂用王介甫金陵怀古韵
作者：吴子孝
朝代：明
体裁：词

秋光满目。喜凉雨初收，轻风方肃。林里黄金粟缀，白檀香簇。此花不似人间有，试凭阑、瑶峰青矗。淮南小隐，天竺馀芳，赏心宁足。记旧日、凡葩枉逐。都不比而今，酒阑歌续。天上仙姿，佳客纷然临辱。折花把酒幽閒境，看尊前双鬓仍绿。但期世泰，兵销无事，水滨山曲。
桃源忆故人
作者：吴子孝
朝代：明
体裁：词

碧堂窈窕春初到。风起晚来寒峭。金字屏围香燎。酒美歌声妙。赏心佳景人年少。尘世难逢欢笑。揽袖劝停归棹。月向梅花照。
橘溪僧院
作者：吴子孝
朝代：明

蝉声不出寺，钟断祇闻香。流水迷松径，闲云满石床。无言忘寂寞，宴坐得清凉。欲谢人间事，冥心叩药王。
次韵答衡山
作者：吴子孝
朝代：明

积雨新添晓涨深，忘机终日狎沙禽。临流欲濯缨无垢，系缆频移树有阴。罢钓舟闲横极浦，乞斋僧去下空林。山花尽发山翁笑，山外黄鹂递好音。
清平乐
作者：吴子孝
朝代：明
体裁：词

春光初到。帘外寒仍峭。一树梅花冰尚绕。开处不禁风袅。拥炉呵冻挥毫。满斟玉斝香醪。胜似明光侍直，晓霜鹄立螭坳。
清平乐
作者：吴子孝
朝代：明

韶光易变，凉露霏如霰。翠卷香消憔悴遍，一夜池塘秋晚。芦枯苇折波中，凫栖雁宿芳丛。尽日倚阑如画，白苹红蓼西风。
清明与孙都督伯泉出郊游迎恩隆禧二寺观郑尚书园池
作者：吴子孝
朝代：明

将军宿卫未央下，岁改不知春草长。连炪城郭天气好，细雨浮云含日光。清明花柳粲婀娜，士女分明草间坐。陌暖游人行不息，烟深好鸟啼相和。石杠流水帝坛东，玉岫苍松佛宫左。逶迤再入古道场，贝叶尘生空影堂。日午鸣钟看礼塔，当年飞鞚忆穿杨。汉家诸将谁第一，共说将军勇无敌。胸中礼乐轻儒生，四海承平难请缨。金马栖迟还落魄，与子闲行写心臆。勋业常怜髀肉生，龙钟却遣傍人惜。人生不乐奈老何，君不见今日山丘昨朱戟。郑园池涸呜蛙多，碧桃欲开缠薜萝。美酒何时对琼瑟，唾壶敲缺闻高歌。
渔家傲
作者：吴子孝
朝代：明
体裁：词

江上雪花如落絮。山前钓艇还归去。林鸟不啼村市暮。人踽踽。板桥路滑驴难度。诗兴满怀谁共赋。吟肩瘦耸寻梅坞。拥袖撚须成妙句。寒不语。冰澌声绕沙堤树。
渔家傲·冬雪
作者：吴子孝
朝代：明
体裁：词

日暖雪花飞片片。幻成六出如铺练。庭下早梅香自献。寒滟潋。仙姿欲�琼瑶茜。薄酒一卮聊独劝。貂裘坐拥红炉艳。城里人家都十万。风满院。秖愁破屋饥寒遍。
渔家傲·寿颜惟清母八十
作者：吴子孝
朝代：明
体裁：词

箫鼓门阑人竞羡。高堂耆母身偏健。家圃潘舆游不厌。斑衣绚。老莱得侍春风面。五十年儿乌鬓艳。儿啼母笑欢无限。桂实荪枝香满院。分甘遍。年年共醉长安宴。
满庭芳·冬
作者：吴子孝
朝代：明
体裁：词

堤水初冰，山云欲暮，雪花飞近帘栊。皂貂帐小，开宴射堂东。屏内辟寒金凤，偎宝色、无数惊鸿。烧兽炭、碧壶汤沸，褥锦隐腥红。胆瓶，梅弄蕊，歌声不断，酒盏频空。犹自道陶家，风味难同。灯影遥翻朱袖，私语处、豆蔻香浓。人酩酊，翠裘半躲，攲帽受霜风。
满庭芳·夏
作者：吴子孝
朝代：明
体裁：词

绿沼波平，朱阑雨歇，清冰绕座无炎。昼长人静，香鸭烬频添。金碗藕丝初雪，人如玉、素手纤纤。怕花前，流莺窥见，垂下水晶帘。碧梧，阴乍转，黄庭写罢，犀管休拈。荷散珠薰风，惭入危檐。堪爱满堂凉甚，无一事、睡思方甜。鲛绡薄，琉璃簟冷，惊起看新蟾。
满庭芳·春日游支硎天池诸山
作者：吴子孝
朝代：明
体裁：词

宿雨平沙，轻风野渡，堪怜绿满汀洲。支硎山畔，碧柳映朱楼。水上花枝如锦，飞红碎、散逐轻鸥。晴云暖，鼓笳弦管，来往漾兰舟。一年，春最好，家家园圃，处处歌讴。向曲岩深谷，鸟语清柔。舆外青山窈窕，天池净、林石偏幽。旁人笑谪仙老矣，犹似旧风流。
满江红·寻梅未开
作者：吴子孝
朝代：明
体裁：词

日日轻寒，都勒住、江南春色。无可奈、风力颠狂，雨丝霂霢。淑气纵生冰底暖，韶光未见枝头溢。问水边、何处有梅花，浑无迹。山雾重，村烟积。日影淡，莺声涩。幽香和嫩蕊，冻葩难拆。身老不嫌妍景晚，鬓衰已先琼葩白。待晴和、载酒赏芳菲，穷南陌。
点绛唇·二月八日夜泛射渎归作
作者：吴子孝
朝代：明
体裁：词

花信风轻，为花日日芳游早。曲溪缭绕，归棹情多少。月映清波，良夜春寒悄，长空皎。歌声缥缈，醉里愁如埽。
点绛唇·二月八日夜泛射渎归作
作者：吴子孝
朝代：明

花信风轻，为花日日芳游早。曲溪缭绕，归棹情多少。月映清波，良夜春寒悄，长空皎。歌声缥缈，醉里愁如扫。
点绛唇·秋夜花下
作者：吴子孝
朝代：明
体裁：词

玉斝金波，波中花映胭脂透。银灯如昼。愈益花容秀。花影低垂，把酒和花漱。新词就。爱花新茂。秋夜新长漏。
燕
作者：吴子孝
朝代：明
体裁：五言律诗

数见沙头燕，翩翩故傍人。定知巢已就，偏爱语相亲。碧树江波阔，乌衣故国春。卷帘谁为汝，飘泊数沾巾。
玄宁夜集赠张子言
作者：吴子孝
朝代：明

我不能奋身霄汉攀蛟龙，手揽日月登玄宫。扬帆浩溟泛沧海，玉芝若木空相待。燕京肮脏谁与怜，拜趋公府心欲穿。桂薪玉粟犹争炀，羸马青衫愁着鞭。虎颡张侯髯半雪，绮裘绣带腰环玦。晦迹田生燕市豪，藏名管子辽东杰。斗酒夜过玄宁观，按剑悲歌耳双热。酒酣乐极气益振，投琼角胜雄三军。六绯的烁真堪羡，宛转瑶盘走朱电。势穷一叱颜色同，星灿浑疑鬼神变。满堂大笑冠绝缨，获隽翻令肝胆惊。张侯贺我净玉觥，隔筵交酢了不争。呜呼！人生得丧何荣辱，世事纷纷易翻覆。塞叟底须忧失马，郑国焉知梦分鹿。下堂罢酒客复醒，春月皎皎河汉清。明朝却出邯郸道，回首徒含郭隗情。
玉楼春·秋夜闻吹箫次韵
作者：吴子孝
朝代：明
体裁：词

芳筵初奉千金寿。妙舞高歌都未有。飞仙却送玉箫声，如君宜坐相如右。银蟾光映松杉秀。万顷玻璃云不厚。名山佳客两相遭，知音况遇调元手。
画堂春·思远道人院赏花
作者：吴子孝
朝代：明
体裁：词

春风暖人蹋青天。芒鞋碧草苍烟。秋千风飐彩旗翩。芳树争妍。禅榻远离尘境，几人能醉花前。歌声鸟语两清圆。再进金船。
秋日与子浚子约小集子循甫赴日南
作者：吴子孝
朝代：明
体裁：五言律诗

莫问银河浅，须怜玉斝空。洛云三岁隔，楚月一宵同。风枥悲穷骥，秋砧乱候虫。新凉有离思，万里忆征鸿。
诉衷情
作者：吴子孝
朝代：明

嘉靖癸丑、甲寅，东南倭乱韶光都过乱离中，登眺觉心慵。青山城外望断，愁绝黛痕浓。闲把酒，倚楼东，小梅红。馆娃烟草，香径风兰，长记游踪。
越溪春·探梅
作者：吴子孝
朝代：明
体裁：词

碧宇云寒风又峭，閒探曲溪边。乍逢姑射神仙点，雪偏清、片玉孤妍。罗袜无尘，冰肌不粟，临水嫣然。万花谁敢争先。独占小春天。暗闻香气霏霏遥度，中宵澹月笼烟。试问青青成子后，调鼎是何年。
踏莎行·三月十四夜作
作者：吴子孝
朝代：明
体裁：词

天上浮云，山前骤雨。月明只在云深处。试凭雕槛待须臾，清光果向金尊住。玉蕊都飞，朱弦解语。月将圆也春将去。风流人伴可怜宵，千金一刻休虚度。
送张山人徵伯归槜李
作者：吴子孝
朝代：明

失路谁相念，思家自不禁。吹箫江市伴，争炀旅人心。钓乏王孙饭，游穷季子金。有才常不达，归入白云深。
送杨献甫之官四川行阃参军十二韵
作者：吴子孝
朝代：明
体裁：五言排律

越巂怜君去，相违万里馀。军参孙楚事，笔草孟嘉书。鱼鸟惊新阵，貔貅耀旧旟。桄榔山叶暗，踯躅野花疏。村女誇橦布，羌人趁苇墟。地当三蜀险，府控百蛮居。关徼留繻日，风云按辔初。巴渝歌甚乐，兵骑报宁徐。才重松州幕，恩垂洱水车。迁乔应不忝，学武昔无如。赞书元戎喜，筹边劲寇除。少年谁得似，侠气满储胥。
送郏荐和奉使东莱
作者：吴子孝
朝代：明

上宰承周赗，王官抱楚才。堂封鸾诏下，铙吹锦帆开。海汐鱼龙夜，仙官日月台。相如夸负弩，旌节几时回。
送陆别驾之安州
作者：吴子孝
朝代：明

作吏本王畿，卢沟叶乱飞。秋风吹易水，寒雨洒征衣。戌火邻边障，原霜见猎围。陆机吟兴好，还喜簿书稀。
送陈给事使琉球
作者：吴子孝
朝代：明
体裁：七言律诗

圣明新诏贲穷荒，玉节金符下建章。万里春风随斗柄，九天帆影落扶桑。山川尽入周王贡，笳鼓先令海若藏。暂慰远人归欲早，紫除青琐待徊翔。
采桑子
作者：吴子孝
朝代：明

纤云尽卷天如水，芦荻风残。松竹霜寒，更看前溪月满山。画船红烛金尊酒，子夜歌阑。缓吹轻弹，得意人生且尽欢。
锦缠道·端午
作者：吴子孝
朝代：明
体裁：词

堂映湖山，解粽共酬佳节。对蒲风、金杯休歇。銮坡每岁恩波阔。忆赐宫衣，轻叠香罗雪。到如今回头，五云仙阙。故园中、秖闻啼鴃。诵离骚、自叹孤忠惟，扬州铸镜，能照人心别。
阮郎归·夜登丛桂楼
作者：吴子孝
朝代：明
体裁：词

一年月色最宜秋，银河映玉流。半轮寒魄未曾周，清光处处浮。金尊瑶管共绸缪，毫端风景收。名山相望倚危楼，知音千古求。
风流子·登虎丘致爽阁
作者：吴子孝
朝代：明

雨痕消已尽，长空静、皎日映江流。看寒草都腓，衰林渐薄，翠荷遍沼，黄橘连洲。新晴好、抱琴遵竹浦，载鹤共松舟。近市炊烟，隔林樵唱，苍茫望远，窈窕寻幽。晚来还著屐，穷岩壑、更上绝顶飞楼。何事西来爽气，偏对吟眸。指青峦万叠，澄川百道，绕阑分列，似画难收。方信三吴佳景，尽属清秋。
齐天乐·午日
作者：吴子孝
朝代：明
体裁：词

几人得在家乡老，蒲觞再逢重午。榴火烘人，榆钱满地，竹院梧垣无暑。莺声未歇，况细雨初晴，疏帘乍举。角黍筵前，试看画扇长生缕。常忆蒙恩赐宴，忧心对酒，不似而今无苦。彩笔词新，朱弦歌妙，何异神仙俦侣。溪山有主。喜川竞舟龙，门悬艾虎。寄与良朋，年年常似许。
高洲
作者：吴子恒
朝代：明
体裁：七言绝句

青山西峙水流东，旸谷萦纡一道通。老去相知一藜杖，天边扶我最高峰。
五日青楼人
作者：吴子玉
朝代：明

朝来无意理流黄，斜抱云和独倚床。自念青楼逢令节，谁将白苎寄河梁。颊边玉箸沾兰水，指下金刀染艾香。展转不成缠臂彩，空令愁绪绕丝长。
西湖汪然明招同李太虚钱改斋先辈泛不系园
作者：吴孔嘉
朝代：明
体裁：七言律诗

潋滟湖光十里横，携将书画订鸥盟。清风明月消閒趣，茗碗香炉寄野情。小棹六桥看系马，孤篷三竺听流莺。荷香处处催诗兴，一片涵空麦浪生。
雨竹
作者：吴孔嘉
朝代：明
体裁：七言绝句

几竿清影映窗纱，筛月梳风带雨斜。相对此君殊不俗，幽斋松径伴梅花。
黄山云谷
作者：吴孔嘉
朝代：明
体裁：五言律诗

云栖传胜地，钟板六时开。一钵当峰立，双松拥户来。瀑泉飞石涧，岩树荫香台。旧有题诗在，生公去不回。
寿胡泰之
作者：吴孟和
朝代：明
体裁：七言律诗

寿考堂中肆寿筵，寿翁潇洒似神仙。寿词歌处春常在，寿酒斟时花正妍。寿轴诗题蝌蚪字，寿炉香鸟鹁鸪烟。寿而多福由来少，寿福于今公两全。
早行吟
作者：吴孟和
朝代：明
体裁：七言律诗

喔喔村居鸡即鸣，一鞭蹀躞马蹄轻。旆吹淅淅金风爽，衣湿瀼瀼玉露清。不辨云林张画色，唯闻石涧滴泉声。徐徐已过虞山道，月始西沉日始明。
栖云阁
作者：吴孟和
朝代：明
体裁：七言绝句

饭煮胡麻羹煮菜，悠然风味圣天台。五云缥缈暗飞雨，深锁闲门昼不开。
百花坞
作者：吴孟和
朝代：明
体裁：七言绝句

万紫千红共斗芳，岩阿风景胜河阳。登临我欲穷欢赏，贳酒毋辞解短裳。
西岭屋樵
作者：吴孟和
朝代：明
体裁：七言律诗

几家鸡犬住云间，生计都凭数亩山。清晓腰镰侵月出，黄昏荷担戴星还。采松为酒何须秫，炼石成丹为驻颜。落日轻烟天欲暝，一声寒角掩柴关。
赏菊
作者：吴孟和
朝代：明
体裁：七言律诗

花吐秋风满径黄，花前宴赏是重阳。摘来嫩朵攒金色，和入新醪泛玉觞。自酌自斟情最洽，载歌载舞兴偏长。于时若会如云友，拼却酕醄入醉乡。
迁居·其一
作者：吴孟和
朝代：明
体裁：七言律诗

草元亭在草塘边，前后青山左右川。插棘编篱因护竹，开渠凿地为通泉。奇花异卉应无价，明月清风不用钱。我欲乘闲远相访，借君一榻白芸眠。
迁居·其二
作者：吴孟和
朝代：明
体裁：七言律诗

别业新开野水边，疏篱曲径接平川。亭东翠竹亭西菊，屋上青山屋下泉。多网鱼池非入市，满壶家酿未登筵。主人无事不开户，花外日高犹自眠。
金鱼沼
作者：吴孟和
朝代：明
体裁：七言绝句

池草青青池水深，池边幽树绿成阴。甚鱼不逐春雷化，自向波间暗漾金。
雨窗写怀
作者：吴孟和
朝代：明
体裁：七言律诗

一春滞雨苦绵绵，寒逼书斋思悄然。山鸟声呼泥滑滑，野花愁泣泪涟涟。披云我欲观红日，炼石谁能补漏天。青帝好施新号令，阳光放出耀山川。
原草·其一
作者：吴孟祺
朝代：明
体裁：四言诗

原有草，厥子离离。大斯帚斯，妇子以嬉。厥嬉何为，以舂以糜，以济我饥。
原草·其三
作者：吴孟祺
朝代：明
体裁：四言诗

草子在原，卬弗能弃。伛偻胼胝，庶盈卬器。戴星求火，盗入卯厕。连器掇之，怆矣其喟。
原草·其二
作者：吴孟祺
朝代：明
体裁：四言诗

草有子，谁所耔。妇无裈，谁所耻。唯子之贸之，毋俾仪也。圮贸布弗得，不及同死。
别夫椒山
作者：吴孟端
朝代：明
体裁：七言绝句

谢汝缠绵别汝还，山人去后白云闲。到头毕竟逃名者，切莫移文效北山。
夜步
作者：吴孟端
朝代：明
体裁：七言律诗

炉灰拨尽夜萧然，樽酒斟残尚未眠。病里心神慵似醉，客居滋味寂于禅。霜华铺地藏明月，风色迷村匿淡烟。迢递乡山何处是，白云遮树影翩翩。
幽居自适
作者：吴孟端
朝代：明
体裁：五言律诗

结庐在人迹，松竹动清风。流水尘襟洗，浮云眼界空。菊开秋色破，枫老晓霜红。谁解狂歌客，道穷心自通。
斗百草
作者：吴孟端
朝代：明
体裁：七言律诗

次第山行掇草花，满担春色富相夸。聊将造物为儿戏，谁识沂雩时圣涯。对品未多论胜负，出奇便觉有参差。等闲收拾芳菲队，百罚从头醉两家。
昼寝
作者：吴孟端
朝代：明
体裁：七言律诗

薜萝葱倩荫吾庐，林谷萧然小隐居。酒圣有情偏狎我，睡魔无赖忽欺予。曲肱正尔飞蝴蝶，便腹浑忘剔蠹鱼。自分疏慵应落落，醒来欲觅绝交书。
柬西席杭景凡
作者：吴孟端
朝代：明
体裁：七言律诗

莫厌江湖久索居，清才堪拟汉相如。气凌星斗剑三尺，学足渊源书五车。香动野梅春信早，冻缄红柳雪晴初。岁寒气谊原相守，书札休教别后疏。
樵
作者：吴孟端
朝代：明
体裁：七言绝句

松罗林径薄斜曛，荷担行同鹿豕群。采得青荛归去晚，一肩挑出半山云。
渔
作者：吴孟端
朝代：明
体裁：七言绝句

网曝沙头傍夕曛，归船冲散白鸥群。讴残水调忘机事，坐看空江一片云。
湖山芙蓉
作者：吴孟端
朝代：明
体裁：七言绝句

春色恼人愁未已，秋花又染客衣香。芳心漫把离情簇，好嫁西风自主张。
牧
作者：吴孟端
朝代：明
体裁：七言绝句

放罢桃林日已曛，归牛驯扰亦成群。临风自把无腔笛，吹破英英隔陇云。
白菊
作者：吴孟端
朝代：明
体裁：七言绝句

色相初无红紫妍，最宜月下与霜前。虽然不识东风面，独抱秋香晚节坚。
竹林落成志喜
作者：吴孟端
朝代：明
体裁：五言律诗

赏心随日起，乐事与诗成。白月夜多影，凉风秋有声。煮茶炊竹箨，歌曲和琴鸣。同志惭无比，清狂耻擅名。
耕
作者：吴孟端
朝代：明
体裁：七言绝句

鹁鸪声里日初曛，负耒还随桀溺群。且待南郊春雨后，一犁穿破万重云。
赠医者
作者：吴孟端
朝代：明
体裁：七言律诗

医国医人总十全，壶中天地市中仙。曾沽处处赏花酒，不索年年赊药钱。履素斯须皆直道，存仁方寸是良田。我来种杏山庄上，一鹤相随虎昼眠。
题壁
作者：吴孟端
朝代：明
体裁：七言绝句

援琴三弄写余心，流水高山旨趣深。信手再弹休改调，生疏莫怪少知音。
野泉
作者：吴学诗
朝代：明
体裁：七言律诗

中条之麓白蘋霜，野狐亭上高云凉。客夜红灯还浊酒，半山黄叶自斜阳。飞花不定泉声碎，冻玉无成海气茫。明月一钩当坐出，新歌翻动接舆狂。
佛慧寺
作者：吴孺子
朝代：明

乱竹闭僧院，长松护法堂。坐怜新月上，行爱落花香。破壁流灯影，悬厓挂夕阳。支公闲懒处，暂此礼空王。
倚杖
作者：吴孺子
朝代：明

贫病吾将老，江湖度岁华。艰难惟有泪，飘泊更无家。倚杖惭归鸟，临池惜落花。秋风何太早，瑟瑟向蒹葭。
别周生
作者：吴孺子
朝代：明

庭柯何事报秋声，江路迢迢几日程。我去你留俱寂寞，月明他夜最关情。
别钱懋谷
作者：吴孺子
朝代：明
体裁：五言律诗

几月为欢在，君家花满溪。酒奢泉不竭，诗细草能齐。别去情何恨，重来路恐迷。徘徊江上棹，疑是武陵西。
十二月二十七日作
作者：吴孺子
朝代：明

三日半存何必恋，一年去尽不知留。春风只在虞山外，袅袅将来笑白头。
吕家曲水寄别钱懋谷
作者：吴孺子
朝代：明
体裁：五言律诗

曲抱孤村水，长流断岸阴。借居方避地，言别又沾襟。客久衰偏易，乡遥恨转深。把君书在手，侵晓到如今。
姚太史自钱塘移天目松一株舟中无事索赋
作者：吴孺子
朝代：明

相公送客过钱塘，移得苍松数尺长。枝带故山寒雨色，根分新壤茯苓香。舟中偃盖幢幢势，眼底凌云寂寂芳。归去琴书堂上坐，种来无处不生凉。
宿学公房
作者：吴孺子
朝代：明

僧斋闭秋草，无事应朝眠。改座番逢客，收书误触弦。情高云上鸟，心定夜初禅。不尽江花意，还将处处船。
寄王元美
作者：吴孺子
朝代：明

日暮归鸦遍，乡心可奈何。病随新月长，愁比落花多。细雨乱阶草，微风起夕波。西邻有严武，不必泪悬河。
寄王元美
作者：吴孺子
朝代：明
体裁：五言律诗

日暮归鸦遍，乡心可奈何。病随新月长，愁比落花多。细雨乱阶草，微风起夕波。西陵有严武，不必泪悬河。
寄王舜华
作者：吴孺子
朝代：明

夫子只高卧，世人空自忙。读书一万卷，过目不能忘。曲涧浮春水，孤村集众芳。此时犹未起，红日到山房。
将归溪上留别李将军兼呈何太史元朗
作者：吴孺子
朝代：明
体裁：七言绝句

说谎定推何太史，相嘲无奈李将军。桃花细雨且归去，江上吹箫弄彩云。
少年行
作者：吴孺子
朝代：明

挟弹飞霜醉落花，歌儿笑引入倡家。归来万树垂杨下，一路骄行白鼻襜。
岁暮
作者：吴孺子
朝代：明

越客好游当岁暮，草堂习静自情亲。闭门觅句留残腊，倚杖看山待早春。鸟雀入林知有我，烟霞为伴若无身。何当别去西湖上，万树梅花刺眼新。
张长舆刻虞山游稿命予附后语孙七政前序予遂不敢以诗答长舆
作者：吴孺子
朝代：明

昔在虞山下，尝为孙楚轻。叱予当客面，羡汝有才名。岩瀑侵衣湿，湖波接眼明。新诗酬胜地，近喜得张平。
投项子京
作者：吴孺子
朝代：明

湖上梅花出短墙，一开半落湖水香。春阳羞涩杏花细，桃花李花亦不忙。君家有酒藏床头，可怜花月未肯游。愿君醉我君亦醉，花前慎勿嗔莫愁。房栊窈窕娇欲留，懊恨归来纤月流。不知此景谁能酬，空将好句为君投。
早春郊外
作者：吴孺子
朝代：明

坐入年华浅，行将春色迟。柳条辞白雪，梅蕊让青枝。沽酒沙村在，吟诗竹杖移。交头无数过，何处有新知。
春日大醉再寄孙七政七政每骂我
作者：吴孺子
朝代：明

旬日江村外，香醪困死人。眼随他是甚，心与我何亲。骂有官人口，闲多处士身。交交黄鸟乱，无赖十分春。
晓发
作者：吴孺子
朝代：明

严城角初断，稍稍晓鸦啼。风急偏催马，天寒不应鸡。随山欲渡海，失路却寻溪。乡国遥千里，三年斗柄西。
晚归
作者：吴孺子
朝代：明

水国春无际，阴霾晚始晴。醉邀花共笑，归与月同行。启户邻姬问，排舟稚子迎。人家欲灯火，犹有隔林莺。
晚归海虞
作者：吴孺子
朝代：明

逆浪舍舟湖水阔，入林跨马栈桥通。阴厓剩雪一分白，古殿残阳半壁红。
望西山
作者：吴孺子
朝代：明

西山像佛头，又如抹青黛。
常疑路不通，遥遥削天外。
白鹤飞去杳不双，明霞泼天红映江。
春风几点桃花雨，欲渡前溪问小。
望西山
作者：吴孺子
朝代：明

西山像佛头，又如抹青黛。常疑路不通，遥遥削天外。白鹤飞去杳不双，明霞泼天红映江。春风几点桃花雨，欲渡前溪问小艭。
残灯
作者：吴孺子
朝代：明

欲灭寒犹耿，频挑焰不修。只缘膏已尽，便觉亮含羞。映雪光逾冷，囊萤影暂流。片时随短烬，蠹蚀且埋头。
江上
作者：吴孺子
朝代：明

新月淡烟霏，江花冷照衣。无人山犬吠，隔竹掩荆扉。
江上逢故人
作者：吴孺子
朝代：明

江上高楼花欲然，南邻酒伴西邻眠。夕阳未下逢君好，还有一百青铜钱。
江上逢王九归武林
作者：吴孺子
朝代：明

江上逢王九，孤舟日已斜。红妆恼春夜，白发醉谁家。断岸深无柳，荒村半有花。武林山水地，归路勿云赊。
泰州诗
作者：吴孺子
朝代：明

小时不识数，两手道十五。醉来学骑马，堕马亦不苦。日暮狂歌草泽中，月出东墙那怕虎。一年两年复两年，短发萧萧鬓可数。千重饥寒傍泰州，日出日没坐一楼。风帘不动杏花雨，冒雨冲花问客舟。舟泊平沙天喜晴，谁家楼上踏歌声。探囊沽酒不尽醉，醉死溪山鬼亦清。
海上僦居
作者：吴孺子
朝代：明
体裁：五言律诗

僦居来海上，又是一家村。日落旋吹角，天寒早闭门。无劳游子恨，不尽主人恩。更喜南檐敞，衰年且负暄。
独生寄三弟
作者：吴孺子
朝代：明

愁来何所作，咄咄但书空。梁燕亲衰白，林花与暂红。无家不占梦，有弟恨飘蓬。寂寞沧江上，茅斋细雨中。
独立
作者：吴孺子
朝代：明

独立沙边路，因伤旅客单。严风知絮败，落叶识心酸。肝胆犹年少，头颅莫岁残。东家有宝剑，欲夺醉中看。
玉泓馆送沈嘉则归越得微字
作者：吴孺子
朝代：明

江上青草出，与君俱未归。相看尽客泪，明日卷征衣。细雨钓舟湿，乱山樵路微。异时能裸葬，白首定相依。
病起别黄淳父
作者：吴孺子
朝代：明

病起心魂冷，行吟古殿惊。江湖留客地，岁月见君情。厌听边鸿度，愁看春草生。孤舟今又别，何处是归程。
秋雨将至新凉满户忽有故园桑梓之念因寄东斋文石禅师
作者：吴孺子
朝代：明

好雨望即至，轻雷远层城。新凉满庭户，洒然有余情。故园兰溪上，稻获秋已成。弟侄共我长，会能学耦耕。如何江海间，惜此一浮名。吾师住东斋，早晚寄钟声。下阶春草长，闭户秋蝉鸣。欣将解后缘，遂令薄世营。
移居（一作《病起移居王元美小祗园》）
作者：吴孺子
朝代：明

宿愁未许抛衾枕，抱病移居江上村。忙里提携知药饵，闲来点检失琴尊。南檐爱月先安榻，北牖嫌风即闭轩。且是主人能好客，黄鱼白饭早过门。
答旅中儿
作者：吴孺子
朝代：明
体裁：古风

仆本金华人，少小亲耒耜。三十始读书，一命期强仕。褊性命疏狂，怪辞来哆侈。一年复一年，世事难料理。面垢鼻无纹，短发披两耳。瓠落在江湖，饥寒忍将死。寄谢旅中儿，无劳问历履。閒来泽畔吟，顾影还自喜。夜深魍魉啼，遥拜相依倚。蹑电树两幢，促我不能止。驾之骖白螭，群从来何愧。下视尘寰中，茫茫若蝼蚁。
答里中儿
作者：吴孺子
朝代：明

仆本金华人，少小亲耒耜。三十始读书，一命期强仕。褊性病疏狂，怪辞来哆侈。一年复一年，世事难料理。面垢臭无纹，短发披两耳。濩落在江湖，饥寒皮肉死。寄谢里中儿，无劳问历履。闲来泽畔行，顾影还自喜。夜深魍魉啼，遥拜来相倚。蹑电树雨幢，促我不能止。驾之骖白螭，群从来何愧。下视尘寰中，茫茫若蝼蚁。
胡生过上方寺言别
作者：吴孺子
朝代：明

日暮怜君至，相看鬓欲丝。佛灯欣上早，僧饭喜过迟。同病悲前事，连床问后期。可怜霜霰近，疲马向京师。